
הכנסת העשרים
מושב שני
<פרוטוקול מס' 190>
מישיבת ועדת החוקה, חוק ומשפט
יום רביעי, י"ז באייר התשע"ו (25 במאי 2016), שעה 9:00
<סדר היום:>
<1. הצעת חוק חובת גילוי לגבי מי שנתמך על ידי ישות מדינית זרה (תיקון) (הגברת השקיפות לגבי נתמכים שעיקר מימונם מתרומות של ישויות מדיניות זרות), התשע"ו-2016>
<2. הצעת חוק חובת גילוי לגבי מי שנתמך על ידי ישות מדינית זרה (תיקון – כללי שקיפות), התשע"ה–2015>
<3. הצעת חוק סוכני חוץ, התשע"ה-2015>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

ענת ברקו

אורי מקלב

רויטל סויד

אוסאמה סעדי

מיכל רוזין

אלעזר שטרן
חברי הכנסת:
רוברט אילטוב

אורן חזן

זהבה גלאון
חיים ילין

בצלאל סמוטריץ

יעל כהן פארן

מיקי רוזנטל
<מוזמנים:> 
	מחלקת ייעוץ וחקיקה משפט בינלאומי, משרד המשפטים 
	–
	מישל נגר

	 עורכת דין, משרד המשפטים 
	–
	שרית פלבר

	 ייעוץ וחקיקה חקיקה, משרד המשפטים 
	–
	תמר באום

	 עו"ד-מחלקת יעוץ וחקיקה, משרד המשפטים 
	–
	גאל פני אזריאל

	 קמ"ד חקירות באח"מ, המשרד לביטחון פנים 
	–
	שמרית  רייס 

	 יועצת פוליטית, שגרירויות 
	–
	רות בלאוקופף

	 עו"ד, אגף היועץ המשפטי, משרד החוץ 
	–
	שירה גבעון

	 עו"ד- מח' משפט בינלאומי כללי, משרד החוץ 
	–
	בת ציון בן דוד גרסטמן

	 עו"ד-רשות התאגידים  משרד המשפטים 
	–
	יפית בבילה שמר

	 יועץ לשרה, משרד המשפטים 
	–
	גיל ברינגר

	 פעילה, המשמר החברתי 
	–
	גלי אבן חיים

	 פעילה, המשמר החברתי 
	–
	הראל בן מיכאל

	 חוקר, המכון הישראלי לדמוקרטיה 
	–
	עמיר פוקס

	 סגן נשיא למחקר, המכון הישראלי לדמוקרטיה 
	–
	מרדכי קרמניצר

	 מנהלת המחלקה המשפטית, המרכז הרפורמי לדת ומדינה 
	–
	אורלי ארז לחובסקי

	 נציגת שתיל, שתי"ל 
	–
	אורי מדיסקר

	 NGO Monitor מכון מחקר, סגנית אגף מנהל תקשורת 
	–
	לנה בקמן

	 NGO Monitor מכון מחקר, חוקר 
	–
	איתי ראובני

	 נשיא מכון המחקר NGO Monitor 
	–
	גרשון ג'ראלד שטיינברג

	
	
	כפיר יעקב

	
	
	אורי קול

	
	
	דור מימון

	
	
	יגאל הרוני

	
	
	דוד גלזר


לרשימת השדלנים שנכחו בדיון – ראו בקישור זה.

<ייעוץ משפטי: >
סיגל קוגוט
ניצן רוזנברג
<מנהל/ת הוועדה:>
אסף פרידמן
<רישום פרלמנטרי:>
רויטל יפרח
<הצעת חוק חובת גילוי לגבי מי שנתמך על ידי ישות מדינית זרה (תיקון) (הגברת השקיפות לגבי נתמכים שעיקר מימונם מתרומות של ישויות מדיניות זרות), התשע"ו-2016,  מ/1005>
<הצעת חוק חובת גילוי לגבי מי שנתמך על ידי ישות מדינית זרה (תיקון – כללי שקיפות), התשע"ה–2015,  פ/1761/20, הצעת ח"כ בצלאל סמוטריץ'>
<הצעת חוק סוכני חוץ, התשע"ה-2015,  פ/1730/20, הצעת ח"כ רוברט אילטוב>
<היו"ר ניסן סלומינסקי:>
בוקר טוב. אנחנו פותחים את ישיבת ועדת החוקה, והנושא היום הוא נושא פשוט, ברור, מובן, עד כדי כך שחברי הכנסת אפילו עוד לא הקדימו. אנחנו בערב ל"ג עומר של רשב"י, אז אני מקווה שרוחו של רבי שמעון בר יוחאי תשרה - -
<קריאה:>
אני יכול היום להתגלח מאיזו שעה?

<היו"ר ניסן סלומינסקי:>
תלוי, יש נוהגים מהערב ויש נוהגים ממחר בבוקר או יש כאלה שאומרים אפילו מיום שישי, ממחרתיים מה שנקרא, המחמירים.
אז אנחנו נדון היום במה שנקרא הצעת חוק חובת גילוי לגבי מי שנתמך על ידי ישות מדינית זרה (תיקון) (הגברת השקיפות לגבי נתמכים שעיקר מימונם מתרומות של ישויות מדיניות זרות), התשע"ו-2016. יש את החוק הממשלתי, וישנם שני חוקים שהוגשו על ידי חברי הכנסת, אחד מהם על ידי בצלאל סמוטריץ', והשני על ידי רוברט אילטוב.

<אוסאמה סעדי (הרשימה המשותפת):>
אחד מהאופוזיציה ואחד מהקואליציה.

<היו"ר ניסן סלומינסקי:>
אז מאחר וחברי הכנסת לא נמצאים פה, אז אם הם ירצו שההצעות תצורפנה, ואיך זה נקרא בעגה המקצועית?

<סיגל קוגוט:>
לא, זה לא מיזוג. להציג את הצעותיהם.

<היו"ר ניסן סלומינסקי:>
לא, אבל אחר כך הם יבלעו בפנים?

<סיגל קוגוט:>
אפשר שהם יבלעו אם הם יסכימו ללכת עם הנוסח הממשלתי.

<היו"ר ניסן סלומינסקי:>
ואם הנוסח הממשלתי יסכים ללכת אתם, זה ייבלע לכיוון ההפוך.

<אוסאמה סעדי (הרשימה המשותפת):>
בהחלטה הממשלתית כתבו במיוחד שהם ילכו - - 

<היו"ר ניסן סלומינסקי:>
עוד אני מדבר, חבל שלא דיברתי על המשיח כי חמורו של משיח זה גם כן דרגה...

אז נוהל הדיון יהיה כזה שאחרי שאני אסיים, אני אתן לאנשי הממלכה להציג את החוק הממשלתי, ואני אתן לחברי הכנסת המציעים להציג את הצעותיהם. אחר כך יתקיים דיון, חברי הכנסת ידברו, הארגונים ידברו ואנחנו נראה לפי משך הזמן איך נתקדם. אני מניח שהיום לא נוכל להצביע, אז היום יתקיים דיון. אם נסכם את הדיון היום אז יש זמן להגיש הסתייגויות, ונקבע תאריך שבו ימליצו ויסבירו את ההסתייגויות ותהיינה הצבעות.
אני רק רוצה לומר, לפני שאני מעביר לאנשי הממלכה, אני רוצה לומר דבר אחד, שלפחות מבחינתי זה לא חוק שאני לפחות ואני מניח שגם חברי ששים אליו כמוצאי שלל רב במובן הזה שהנה, עשינו. בוודאי שאנחנו מודעים לזה שהוא לא חוק פשוט ויש פה גם - - 
<אוסאמה סעדי:>
- - - 

<היו"ר ניסן סלומינסקי:>
תן לי להסביר אבל בכל אופן למה אנחנו עושים את זה. יש חוקים - - 

<רוברט אילטוב (ישראל ביתינו):>
- - - 

<היו"ר ניסן סלומינסקי:>
אוסאמה, יש חוקים שאני עושה את זה בששון ובשמחה, ויש חוקים שאני עושה את זה כשאין ברירה מה שנקרא. לכן, אין ברירה - - 

<רוברט אילטוב (ישראל ביתינו):>
אין ברירה בגלל האויב או בגלל הקואליציה?

<קריאה:>
למה אין ברירה.

<היו"ר ניסן סלומינסקי:>

לא מקובל בוועדתנו – אני אפרט אבל אחר כך זה יהיה חלק מהדיון. אני רק אומר את דעתי ומנצל את זה לשני משפטים. אז אני אומר שוב – אני לא שש. יש בזה גם חסרונות והחוק לא פשוט. בוודאי שחלק קראו את חוות הדעת של היועץ המשפטי ואנחנו מודעים להערות אבל מצד שני, לפעמים, כמו שאומרים, ההכרח לא יגונה מאחר וקיימת התערבות – אני אומר את דעתי כרגע, אחר כך כל אחד יוכל לומר את דעתו, אז לכן בא לא ניכנס אחד לדברי השני אבל מאחר וקיימת התערבות של ממשלות זרות בדיונים ובמאבקים ובמהלכים פנימיים של מדינת ישראל, והדברים נעשים על ידי העברת כספים, אז יכול להיות שהיו כאלה שהיו באים ואומרים: אנחנו נאסור לגמרי העברות כספיות מהסוג הזה כדי שלא תהיה התערבות זרה של מדינות במהלכה התקין של דמוקרטיה שנקראת "המדינה הישראלית, היהודית הדמוקרטית" אבל הצעות החוק שמדובר על הלכו עד הקצה ואמרו: אנחנו מאפשרים את הדבר הזה אבל לפחות שתהיה שקיפות. המילה "שקיפות" היא מילת קודש שהתגבשה בשנים האחרונות, אז אנחנו אומרים שלפחות שידעו שאותם גופים או אותם אנשים, כשהם באים ומייצגים דעות, שידעו מי התומכים בהם - - 
<רוברט אילטוב (ישראל ביתינו):>
אבל זה ידוע.

<היו"ר ניסן סלומינסקי:>
אם ידוע, ידוע.

<אוסאמה סעדי (הרשימה המשותפת):>
אבל זה קיים.

<היו"ר ניסן סלומינסקי:>
אוסאמה, סיכמנו שאנחנו נותנים לכל אחד לדבר, אז תהיה לך זכות דיבור ואתה תגיד את הדברים.

<אוסאמה סעדי (הרשימה המשותפת):>
- - - על מנת שנקבל תשובות.

<היו"ר ניסן סלומינסקי:>
יהיה לך זכות דיבור אחר כך לדבר. אוסאמה, תאמין לי שאתה לא יודע.

<אוסאמה סעדי (הרשימה המשותפת):>
- - - שתקבל את כל התרומות עם השמות עם הכל. זה השקיפות. - -

<היו"ר ניסן סלומינסקי:>
אוסאמה, כשידובר על שקיפות במקומות אחרים נראה אם זה מה שיספיק לך. בדברים אחרים שרוצים שקיפות – וואו, לא מספיק מה שאתה אומר, שאפשר ללכת ללחוץ על כפתור ולהוציא. אז אם שקיפות – אז שקיפות מה שנקרא אבל עזוב, אני אתן לך לדבר.

אז לכן אני אומר שכאן הבקשה, למרות שיכול להיות שהיה ראוי לבוא ולהגיד: רבותי, לא רוצים אתכם מדינות שתתערבו במהלך התקין של מדינת ישראל, לא עושים את זה אבל לפחות אומרים פה שתהיה שקיפות. אם אתם, עמותה מסוימת, אדם מסוים, מקבל, עיקר כספו כרגע, זאת ההצעה, כלומר מעל רוב הכסף ממדינות מסוימות, בא תשים את זה על השולחן שכשאתה תבוא ותדבר, לפחות אנחנו נדע מי התומך ומי היוזם או מי עומד מאחורי זה, שתהיה שקיפות. ואז כל אחד יוכל להחליט אם הוא מקבל את העמדה של אותו גוף, אם זה עוזר לו או לא עוזר לו, לפחות שתהיה שקיפות. 

זה למעשה ההצעות שעומדות על הפרק כרגע, ואני אומר שוב, זה לא ההצעה החריפה לנתק ולא לאפשר. ההצעה אומרת שאפשר אבל שתהיה שקיפות. לכן אני אומר שיש בזה מגבלות מסוימות ויש בזה אי נעימות מסוימת אבל אני חושב שהערך הזה של אי התערבות או לפחות שנדע הוא ערך שגובר, וגם אני חושב כשזה מעשים שבכל יום, כשמגיע לפה או כמו כל אחד מאיך הם נקראים? השדלנים? הלוביסטים? שכל לוביסט - - 
<קריאה:>
למה אתה אומר את זה בלעז?

<היו"ר ניסן סלומינסקי:>
אני יודע, לא יבינו אותי. אם אני אגיד "שתדלנים" - אז כמו ששם היה ברור שכל אחד בסדר, אנחנו מסכימים שאתה תבוא ותייצג את "תנובה" או משהו אחר, אני סתם אומר – בסדר, אבל שיהיה גלוי. תגיד את מי אתה מייצג ואז נדע איך להתייחס. אז כמו ששם, וזה היה ברור - - 

<חיים ילין (יש עתיד):>
אמרת "תנובה" אבל זה הסינים עכשיו, אז את מי הם מייצגים? עכשיו החוק הזה גם נגד הסינים - -  

<היו"ר ניסן סלומינסקי:>
לא, לא נגד הסינים. אנחנו מאד מכבדים אותם. יש שם מערכת יחסים ושר החוץ אולי ייסע לשם וכולי. אז לכן אני אומר, זה דבר ברור והתקבל, וכולנו הבנו אז שזה נצרך וזה היה פשיטא, מה שנקרא, אותו דבר גם פה, שיהיה גלוי, נדע, ואז כל אחד שישמע את הדעה יכול לדעת. יכול להיות שזה יוסיף לו חיזוק, יכול להיות שהוא יגיד: אה, אם זה כך אז אני אחשוב אבל לפחות תהיה השקיפות. אז זהו. לכן אני חושב שהחוק הזה ראוי כי הצד הזה של השקיפות והרצון אולי לעצמאות של מדינת ישראל, אם תמשכו את זה לכיוון הזה, עדיף וגובר על הפשעים שהחוק הזה יוצר. ואני אומר שהוא יוצר פשעים מסוימים. ולכן אני חושב שהוא חוק ראוי ולכן אני תומך בו.

<חיים ילין (יש עתיד):>
כבוד היושב ראש, אתה מסביר כל כך ארוך, זה סימן שאתה סובל באמת.

<היו"ר ניסן סלומינסקי:>
סימן שאני סובל, זה נכון.

<חיים ילין (יש עתיד):>
אתה מדגיש את זה שהסבל הוא נוראי.

<היו"ר ניסן סלומינסקי:>
הסבל הוא גדול אבל - - -

<היו"ר ניסן סלומינסקי:>
לא, כרגע אנחנו מדברים שהממשלה תציג, אחר כך הם, ואחר כך תוכל לדבר ונשמע אותך בשמחה ובששון. אוקי, אנשי הממשלה. מי תציג את זה?

<שרית פלבר:>
אני ממשרד המשפטים.

<היו"ר ניסן סלומינסקי:>
אני רק רוצה להזכיר לכולם שאצלנו מקובל שאחד מדבר, ובדרך כלל "דברי חכמים בנחת נשמעים". אז אנחנו נותנים למי שקיבל את זכות הדיבור לדבר בנחת, ולמרות שאני מתפוצץ, אני לא אתערב, אני ארשום לי את ההערות ואחר כך תגיע זכות הדיבור שלי, ואז אני אוכל להגיד את הדברים באופן מכובד ומנומס גם אם הם יהיו תקיפים וחריפים, וככה נקיים את הדיון. אז כל אחד מדבר, ורק אחד, וידבר זה שקיבל את זכות הדיבור. אז בבקשה, אנשי הממלכה.

<שרית פלבר:>
חוק חובת גילוי בנוסחו היום מחיל חובות דיווח ושקיפות על עמותות ועל חברות לתועלת הציבור אשר מקבלות תרומות מישויות מדיניות זרות. הצעת התיקון עוסקת בעמותות וחברות לתועלת הציבור אשר עיקר המימון שלהן הוא מישויות מדיניות זרות. התיקון מחיל על גופים נתמכים כאלה חובות שקיפות מוגברות.

לפי ההצעה, חובות השקיפות המוגברות יחולו על גופים נתמכים שעיקר מקורות המימון שלהם לשנת הכספים שלגביה נדרשו להגיש דוח כספי או בשנת הכספים הקודמת לכך, היו מתרומות מישויות מדיניות זרות.

עיקרי ההוראות בתיקון: "עמותה או חברה לתועלת הציבור שעיקר מימונה הוא מישויות מדיניות זרות תידרש לציין זאת בכל אחד מאלה: בכל פרסום שמיועד לציבור שיש בו ממד חזותי – למשל, - - - בפניה בכתב של הגוף הנתמך לנבחר או לעובד ציבור ובדוחות שהגוף הנתמך ערך והפיץ לציבור, במקרים כאלה הגוף הנדרש גם יידרש לציין את שמות הישויות הזרות שתרמו לו - - 
<היו"ר ניסן סלומינסקי:>
בקשתי, אם זה לא קשה, אני מניח שחברי הכנסת יודעים לקרוא, אז אני מניח שהם גם קראו את זה. אם את יכולה, בנוסף לקריאה – אם לא, הקריאה עונה לדרישות של הפרוטוקול. אם את יכולה להסביר טיפה את הדברים כדי שידעו מה עמדת הממלכה.

<שרית פלבר:>
אז שוב – עמדת הממשלה היא שיש חשיבות לשקיפות לגבי תרומות שנתנו מישויות מדיניות זרות, ושהחשיבות הזאת גוברת ככל שהיקף התרומה גדול יותר. לכן הצעת החוק מדברת על עמותות שעיקר התרומות שלהן הוא מישויות מדיניות זרות לאורך תקופה מסוימת. הצעת החוק מציעה שהעמותה או החברה לתועלת הציבור שעונה על הקריטריונים האלה תבליט את העובדה הזאת בפרסומים שלה, בדוחות שלה - - 

<מיקי רוזנטל (המחנה הציוני):>
סליחה גברתי, - - 

<היו"ר ניסן סלומינסקי:>
לא, לא, רגע - - 

<מיקי רוזנטל (המחנה הציוני):>
אדוני, אני רוצה לחדד את מה שאתה אמרת. אנחנו יודעים את החוק. איך הגעתם למסקנה הזאת שדווקא מדינות שראוי שארגונים שמקבלים תרומה שלהם ראוי שיובלט מה שאתם רוצים בחוק - - 

<היו"ר ניסן סלומינסקי:>
מיקי, תן לי - - 

<מיקי רוזנטל (המחנה הציוני):>
- - איך מארגונים שלמשל מאפיונרים ממנים אותם או פוליטיקאים או עבריינים ממנים אותם, זה לא ייכלל בחוק - - 

<היו"ר ניסן סלומינסקי:>
מיקי, מיקי, - - 

<מיקי רוזנטל (המחנה הציוני):>
אני רוצה להבין איך הגיעו למסקנה הזאת.

<היו"ר ניסן סלומינסקי:>
אני אתן לך אבל אנחנו כרגע בשלב שהיא מסבירה ואחר כך אני אתן לך. הרי זאת זכות הדיבור שלך.

<מיקי רוזנטל (המחנה הציוני):>
זאת שאלה.

<אוסאמה סעדי (הרשימה המשותפת):>
אבל אנחנו רוצים לשאול גם, לא רק לדבר. היא מדברת על שקיפות, והיא אומרת - - 

<היו"ר ניסן סלומינסקי:>
אוסאמה, אני אתן לך רק דוגמה - -

<אוסאמה סעדי (הרשימה המשותפת):>
אנחנו רוצים להבין - - 

<היו"ר ניסן סלומינסקי:>
אוסאמה, אני מבקש.

<אוסאמה סעדי (הרשימה המשותפת):>
- - שם מצוין במפורש - - 

<היו"ר ניסן סלומינסקי:>
אוסאמה, אתה רוצה שאני אתחיל להגיד אחד או שניים? אני מבקש. יושב לידך לדוגמה אחד, חבר כנסת מכובד, שהוא חושב שהשאלה שאתה שואל, נניח, אם היא תיפתר, אז הוא מבחינתו טוב לו. זאת אומרת, זה דעה, זה לא רק שאלה. אז לכן אני אומר, אתה תגיד את זה במסגרת הדעות.

<אוסאמה סעדי (הרשימה המשותפת):>
זה לא דעה. היא מדברת על - - 

<היו"ר ניסן סלומינסקי:>
מה זה לא דעה? אוסאמה, עזוב נו. חבל.

<אוסאמה סעדי (הרשימה המשותפת):>
היא מדברת על הבלטת הפרסום. אני שואל אם האם בפרסום היום של העמותות שאלה כתוב במפורש - - 

<היו"ר ניסן סלומינסקי:>
אוסאמה, אתה רוצה שאני... תן לה, אחרי שהיא תגמור את הדברים אני אאפשר גם זכות לשאלות אם תרצה אבל אני אומר שוב, אל תשאל שאלה שבה אתה אומר גם את עמדתך, תגיד את עמדתך באופן מכובד ויהיה לך את הזמן. אז תסבירי כמיטב היכולת ואחר כך ישאלו שאלות אם ירצו, ונמשיך.

<שרית פלבר:>
שוב, מדיניות הממשלה היא שיש להגביר את השקיפות ביחס לתרומות מישויות מדיניות זרות נוכח עמדתה שמדובר בתרומות ייחודיות. מכאן באה הצעת החוק, שמבקשת להבליט את הנתון הזה מעבר לחובות שיש היום בחוק חובת גילוי.
<מיקי רוזנטל (המחנה הציוני):>
אני נורא מצטער, גברתי, את חוזרת על אותה מנטרה. אני מבקש תשובה לשאלה. 
<היו"ר ניסן סלומינסקי:>
מיקי, מיקי אתה תקבל תשובות אבל קודם כל תן לה להציג את העמדה. שני חברי הכנסת יציגו גם את עמדתם ואחר כך תוכלו לשאול שאלות ולומר גם את עמדתכם. לא נחסום שור בדישו, תאמין לי.
<שרית פלבר:>
אז שוב, אנחנו כרגע עוסקים בחוק חובת גילוי, שמלכתחילה התחולה שלו היא על תרומות מישויות מדיניות זרות. כרגע אנחנו עוסקים בהצעת חוק שמגדירה את השקיפות בגדרי החוק הזה. הרציונל בבסיס חוק חובת גילוי ובבסיס התיקון, התפיסה בבסיס החוקים האלה ובבסיס התיקון, שתרומה מישות מדינית זרה היא תמונה שנבדלת מתרומות אחרות ולכן, נדרשת לה הבלטה אחרת.
<מיקי רוזנטל (המחנה הציוני):>
למה?
<שרית פלבר:>
עמדת הממשלה היא שצריכים להגביר את השקיפות ביחס לתרומות האל.ה
<מיקי רוזנטל (המחנה הציוני):>
למה? מה ההבדל בין תרומה - - -

<היו"ר ניסן סלומינסקי:>
מיקי, מיקי.

<קריאות:>
- - -

<היו"ר ניסן סלומינסקי:>
רבותי, מיקי - -
<מיקי רוזנטל (המחנה הציוני):>
אני רוצה להבין - -
<אוסאמה סעדי (הרשימה המשותפת):>
- - - כולם סוכני חוץ, סוכנים זרים. אנחנו שואלים על עמדה של הממשלה, של משרד המשפטים.

<היו"ר ניסן סלומינסקי:>
אוסאמה ומיקי, אני מבקש. אתה הרי יכול לשאול כל דבר ולהביע את העמדה. מאחר והיא מציינת שיש כאן מדינה, לא אדם, ומי שהכין את החוק, הממלכה, חושבת שאם זה מדינה זרה, זה הכוונה - - 
<מיקי רוזנטל (המחנה הציוני):>
הבנתי, רק אני רוצה לדעת - - -
<היו"ר ניסן סלומינסקי:>
אתה יכול לשאול למה. על כל דבר תשאל למה.
<מיקי רוזנטל (המחנה הציוני):>
איך הגיעו למסקנה שהשפעה של מדינה היא מסוכנת יותר והשפעה של אדם - -
<היו"ר ניסן סלומינסקי:>
בסדר, אז עמדתך תהיה שלא.

<מיקי רוזנטל (המחנה הציוני):>
זה לא עמדתי או לא עמדתי. זה הצעות חוק פרטיות.
<היו"ר ניסן סלומינסקי:>
זה לא שאלה, זה עמדה.

<מיקי רוזנטל (המחנה הציוני):>
לא, זה הצד הממשלתי. משרד המשפטים צריך להסביר את הרציונל של למה הוא תומך בהצעה הזאת.

<היו"ר ניסן סלומינסקי:>
מיקי, אם אתה לא מרגיש שיש הבדל אם מדינה תומכת בחשאי ונעשה במדינה אחרת - -
<אוסאמה סעדי (הרשימה המשותפת):>
למה בחשאי? זה לא בחשאי. זה מפורסם וידוע.
<בצלאל סמוטריץ (הבית היהודי):>
- - -
<היו"ר ניסן סלומינסקי:>
מיקי, אבל זה שורש המחלוקת ואין טעם לשאול כי זו המחלוקת. אתה חושב שלא, והמדינה חושבת שכן. תקבל את זכות הדיבור ותביע את עמדתך. מיקי, אני מכבד אותך מאד, אתה יודע - - 
<מיקי רוזנטל (המחנה הציוני):>
אבל אני רוצה להבין - - 

<היו"ר ניסן סלומינסקי:>
לא, אתה לא תבין יותר.

<מיקי רוזנטל (המחנה הציוני):>
למה? כי אתה לא רוצה שהיא תגיד? כפיתם על משרד המשפטים - - 

<היו"ר ניסן סלומינסקי:>
אתה לא תבין יותר כי דעתך היא כזאת - - 

<מיקי רוזנטל (המחנה הציוני):>
אז תגיד שלממלכה אין לה מה להגיד פה וזה הכל. הדרג המקצועי נאנס לקבל את הצעות החוק, ואז נבין מה קרה. אבל זה מחובתנו לדעת - -
<היו"ר ניסן סלומינסקי:>
אוקי, הסברתם את עמדתכם.

<מיקי רוזנטל (המחנה הציוני):>
לא הסברנו שום דבר. אם אנחנו, כחברי כנסת, לא יכולים לשאול שאלות - -
<היו"ר ניסן סלומינסקי:>
תוכל לשאול שאלות כשתקבל את זכות הדיבור.

<מיקי רוזנטל (המחנה הציוני):>
מה זה שייך לזכות הדיבור? אני הרי לא אומר את דעתי, אני שואל שאלה.

<היו"ר ניסן סלומינסקי:>
זו דעתך, אתה לא מבין?
<מיקי רוזנטל (המחנה הציוני):>
אתה לא יודע מהי דעתי.
<היו"ר ניסן סלומינסקי:>
אני שומע. דעתך היא שאין הבדל - -
<מיקי רוזנטל (המחנה הציוני):>
אתה לא שומע. אני בעד החוק, זה מפתיע אותך? אבל שהוא יחול על כולם, זה הכל.
<היו"ר ניסן סלומינסקי:>
מאה אחוז, אז תאמר את זה כשתדבר.
<מיקי רוזנטל (המחנה הציוני):>
אבל אני רוצה להבין למה - - 
<היו"ר ניסן סלומינסקי:>
אתה הבנת טוב כשאמרו לך שמדינה שונה מאדם פרטי. אתה יכול להגיד שאתה לא מסכים אבל אתה מבין.
<מיקי רוזנטל (המחנה הציוני):>
מאה אחוז.

<היו"ר ניסן סלומינסקי:>
אז גמרנו.

<מיקי רוזנטל (המחנה הציוני):>
לא, לא גמרנו. תגיד שאתה מורח את זה - -

<היו"ר ניסן סלומינסקי:>
אני לא מורח, אני אשמע אותך בכבוד ואולי תשכנע אותי אפילו.

<מיקי רוזנטל (המחנה הציוני):>
אני רוצה לשמוע - - 

<אוסאמה סעדי (הרשימה המשותפת):>
לא שמענו מה ההבדל.

<היו"ר ניסן סלומינסקי:>
אם אתה לא מבין את ההבדל בין מדינה ל... בסדר.
<אוסאמה סעדי (הרשימה המשותפת):>
אני חושב ההיפך. אם זה אדם פרטי שבמחשכים תורם, זה יותר חמור מאשר מדינה שתורמת בגלוי. 

<היו"ר ניסן סלומינסקי:>
מאה אחוז, אז תאמר את עמדתך ואולי יקבלו אותה אבל תגיד כשניתן לך הזדמנות להגיד את עמדתך. המדינה חושבת אחרת, זה בסדר. אחר כך נצטרך להחליט - עמדה שלך או עמדה של המדינה. תודה למדינה.

יש עוד מישהו ממייצגי המדינה שעוד רוצה לומר משהו?

<אוסאמה סעדי (הרשימה המשותפת):>
זהו? זה כל ההסבר שלכם?
<היו"ר ניסן סלומינסקי:>
טוב, עכשיו יש לנו שתי הצעות.

<מיקי רוזנטל (המחנה הציוני):>
זה מה שהכנסת יכולה להגיד על החוק המביש הזה?

<היו"ר ניסן סלומינסקי:>
מיקי, יהיה דיון ואתה תוכל לומר את כל מה שעל לבך.

<מיקי רוזנטל (המחנה הציוני):>
אני לא מביע את דעתי. אני שואל אם זה מה שיש לדרג המקצועי לומר על החוק הזה. זה פשוט מביש. כי פעם היתה פה פקידות מקצועית עם חוט שדרה וכופפתם אותם.

<היו"ר ניסן סלומינסקי:>
בצלאל, יש לך הצעת חוק פרטית, בבקשה תסביר אותה ואחריה יהיה רוברט. אחרי בצלאל אתה תסביר את הצעת החוק שלך, ואחר כך יתחיל הדיון.

<בצלאל סמוטריץ (הבית היהודי):>
תודה רבה אדוני יושב הראש. אני רוצה להאיר שלוש נקודות, ואחר כך רק להסביר שני הבדלים שיש בין החוק שלי לבין ההצעה הממשלתית. אני אתחיל באמת בהבדל התהומי בעיני, שבין תרומה – אני אגב חושב שהמונח "תרומה" לא נכון בהקשר הזה של ישות מדינית זרה. תמיכה של ישות מדינית זרה לבין תרומה פרטית. אנשים פרטיים שתורמים כסף הם אלטרואיסטים, הם רוצים לעשות טוב - -
<אוסאמה סעדי (הרשימה המשותפת):>
טוב למה?

<מיקי רוזנטל (המחנה הציוני):>
סליחה, זאת היתה הבדיחה הכי טובה מהבוקר.
<היו"ר ניסן סלומינסקי:>
אוסאמה, אני קורא לך פעם ראשונה.

<אוסאמה סעדי (הרשימה המשותפת):>
שיגיד את זה על השולחן.
<היו"ר ניסן סלומינסקי:>
אוסאמה, פעם ראשונה ואני ממש לא רוצה ואתה מכיר אבל לא תהיה ברירה כנרה אם זו הדרך שהחלטת ללכת היום. כן, בבקשה.
<בצלאל סמוטריץ (הבית היהודי):>
לצערי הרב, יש גם הרבה מאד תורמים פרטיים שחושבים שצריך להקים מדינה פלסטינית ודברים אחרים, ותורמים לעמותות שמאל. אגב, הרבה יותר כסף זורם גם לעמותות מהצד השמאלי מתורמים פרטיים מאשר לעמותות מהצד הימני. אבל כתופעה, - וזה ברור שגם יש אנשים פרטיים שיש להם אולי אינטרסים אבל כשמסתכלים על תופעה כתופעה, ברור שתרומות פרטיות באות מרצון של אנשים לעשות טוב. אני, אגב, מכיר את זה כמי שגייס המון תרומות בחיי לארגוני מגזר שלישי. אתה צריך לבוא לתורם, אתה צריך לשכנע אותו שמה שאתה עושה הוא טוב, שאתה יכול לעשות אותו. אין לו בדרך כלל אינטרס, הוא לא מרוויח שום דבר. מדינות, אין להם אלטרואיזם. מדינות, יש להם אינטרסים והן מבקשות לקדם אינטרסים וזה הבדל אדיר. כשאדם פרטי רוצה לקדם משהו שהוא חושב שהוא טוב - -
<זהבה גלאון (מרצ):>
אין לו אינטרס?

<בצלאל סמוטריץ (הבית היהודי):>
זה לא אינטרס, זה תפיסה של טוב - -
<זהבה גלאון (מרצ):>
- - - אין לו אינטרס? אני שואלת.

<בצלאל סמוטריץ (הבית היהודי):>
- - -

<היו"ר ניסן סלומינסקי:>
בצלאל, אל תיכנס לוויכוח - -
<אוסאמה סעדי (הרשימה המשותפת):>
- - - זה לא מדיניות? זה לא פוליטיקה? הוא שופך כסף בשביל מה במזרח ירושלים?
<היו"ר ניסן סלומינסקי:>
אוסאמה, עוד מעט תמצא את עצמך בחוץ ואני אומר שוב, אני לא רוצה. אל תאלץ אותי.
<בצלאל סמוטריץ (הבית היהודי):>
אני חוזר ואומר, ואני מבקש רק מכל "הקוזקים הנגזלים" כאן,  יש הרבה יותר תרומות פרטיות, לצערי – "הקרן החדשה לישראל" - -
<אוסאמה סעדי (הרשימה המשותפת):>
אז תגלה את הכל, גם שלך.

<בצלאל סמוטריץ (הבית היהודי):>
קצת נימוס - -

<היו"ר ניסן סלומינסקי:>
אוסאמה, פעם שנייה. בצלאל, אתה לא רב עם אוסאמה. פעם שנייה. 
<זהבה גלאון (מרצ):>
- - - 

<היו"ר ניסן סלומינסקי:>
זהבה אני מבקש. זהבה, ברוכה הבאה. אם לא שמעת אולי שלא תעמוד לך זכותך שלא שמעת, אז הודענו בתחילת הישיבה מה שמקובל אצלנו, שרק אחד מדבר ודברי חכמים בנחת נשמעים. ומי שירצה, יבקש ויקבל את זכות הדיבור אבל לא מתערבים אחד בדברי השני, ואל תאלצו אותי, איך אומרים, להתחיל להגיד "קריאה ראשונה ושניה" וכולי. כן בצלאל.
<בצלאל סמוטריץ (הבית היהודי):>
אני אומר עוד פעם: אדם שתורם בוודאי מונע מתפיסה של טוב. אז אפשר לחלוק על תפיסות של טוב. מה טוב לעולם, מה טוב למדינת ישראל, מה טוב לעם היהודי, כל אחד באיזה מעגלים שהוא בוחר לתרום להם, אפשר להתווכח על זה. אבל וודאי שהכוח המניע של אדם שלוקח מהכסף הפרטי שלו ונותן, הוא רוצה לקדם את מה שלדעתו הוא טוב.
אצל מדינות אין חיה כזאת. מדינה מקדמת אינטרסים. ויש מסלולים וערוצים לגיטימיים איך מדינות מעבירות את עמדתן או מקדמות את האינטרסים שלהן בצינורות דיפלומטיים מקובלים. ובעיני לא לגיטימי שמדינה מבקשת לקדם את האינטרסים שלה בתוך המדינה שלי, בתוך המערכת הדמוקרטית שלי,  דרך זה שהיא מנסה לבחוש בענייניה הפנימיים דרך אותן עמותות. ואמרת אתה נכון קודם, אדוני היושב ראש, לו הייתי מעריך שאפשר להעביר את זה בכנסת הזאת, הינו צריכים לאסור את הדבר הזה. מדינות, יש להן ערוצים דיפלומטיים שדרכם הן פועלות, איך הן מעבירות שדרים, איך הן מפעילות לחצים. יש את האו"ם ויש את משרד החוץ. לא לגיטימי שמדינה מבקשת לבחוש בענייניה הפנימיים של מדינה אחרת כדי לקדם אינטרס. עוד פעם, לא כי היא חושבת שזה מה שטוב. כדי לקדם אינטרסים. זה ההבדל האדיר. אפשר, אגב, לחשוב ששניהם צריכים להיות שקופים, זה בסדר, אבל אף אחד לא יכול לומר שאין הבדל בין מי שמבקש לקדם תפיסה של טוב ויש לו אלטרואיזם, ולא חשוב כרגע אם האלטרואיזם שלו זה לקדם זכויות של פלסטינים ולדפוק את המתנחלים או האלטרואיזם שלו זה לקנות בתים במזרח ירושלים, לבין גוף ישות מדינית שחיה במשחק של בין מדינות, היא רוצה לקדם אינטרסים של מדינות, זה הבדל שמים וארץ. זאת נקודה ראשונה.
נקודה שניה – אני באמת לא מבין על מה יצא הקצף גם אצל מתנגדי החוק וגם אצל חוות הדעת המשפטית של הוועדה. ראיתי שזה עלול – אני לא זוכר כרגע את המילה המדויקת, אפקט מצנן, זה ירתיע, זה עלול לגרום להם אז זה קצת פוגע בחופש הביטוי. אני אומר: ממה נפשך? אם מי שמקבל כסף מישות מדינית זרה חושב שזה בסדר ואין עם זה שום בעיה, אז מה הוא מתבייש? תעמדו, תכריזו, תסחבו שלטים ותמשיכו לקבל כסף. אם אתם חושבים שיש עם זה בעיה, אז מה אתם רוצים? אז יש עם זה בעיה - - 

<אוסאמה סעדי (הרשימה המשותפת):>
תענה לי בלי צעקות - -
<היו"ר ניסן סלומינסקי:>
אוסאמה, אתה פעם שנייה - -

<אוסאמה סעדי (הרשימה המשותפת):>
אבל הם עושים את זה היום בפרהסיה - - 
<היו"ר ניסן סלומינסקי:>
אוסאמה, אתה פעם שנייה. אל תשאל אותו. תשאל אותו כשתהיה לך זכות דיבור. תן לו לדבר ולהביע את התפיסה שלו.

<בצלאל סמוטריץ (הבית היהודי):>
אני לרגע לא מרגיש טיפת בעיה עם זה שארווין מוסקוביץ, והיום זאת אשתו, השם יאריך ימיה ושנותיה בטוב ובנעימים, תורמת כסף לעיר דוד. אגב, אנחנו עושים את זה. תראו, כל אדם שתורם מקבל שלט על הבנין, אם זה "ממורי-אוף", ההורים שלו, הסבא שלו, הסבתא שלו, אנחנו לא מסתירים את זה. 

<זהבה גלאון (מרצ):>
וזה אלטרואיזם לשמו.

<בצלאל סמוטריץ (הבית היהודי):>
אם מי שמקבל כסף כזה וחושב שזה לגיטימי, אל תסתירו את זה. ואם אתם מתביישים בזה ועלול להיות לזה אפקט מצנן וזה יגרום לכם פחות, אז כנראה זה לא בסדר.

עכשיו, אני רק רוצה להסביר את הרציונל: כל מה שביקשנו לעשות בחוק הזה - -
<דבי גילד-חיו:>
- - -

<בצלאל סמוטריץ (הבית היהודי):>
- - כל מה שביקשנו לעשות בחוק הזה, זה שאני, כחבר כנסת – אגב, כמו שכשבא אלי לוביסט הוא צריך להגיד לי: שלום, בוקר טוב, קוראים לי משה ואני מייצג את "קוקה קולה", אז אני מחליט האם אני פותח את הדלת ל"קוקה קולה", האם אני עובד אצל הטייקונים, לא עובד אצל הטייקונים. אני מחליט. אני מבקש לדעת עכשיו שהאינטרס שמקדמת עכשיו אותה עמותה, מי עומד מאחוריה? ממשלת נורבגיה. עכשיו, אם לדעתי זה לגיטימי שממשלת נורבגיה מתערבת במשחק הדמוגרפי שלי פנימה, אני אפתח לה את הדלת, אני אשב אתו, אני אקדם לו את החוק שהוא מבקש, מה שאתם רוצים. אני, באופן אישי, אגיד לו: חביבי, אני מוכן לדון, אני מאד אוהב דמוקרטיה, אני לא חושב שלגיטימי שממשלת גרמניה מתערבת לי בעניינים הפנימיים של מדינת ישראל ולכן, אני סוגר בפניך את הדלת. כל הבקשה שלי זה שכל אחד מאתני, פקיד ממשל, חבר כנסת, ציבור שרואה פרסום בעיתון ובטוח שכן, תדע לך שמאחורי הפרסום הזה עומד אינטרס של מדינה אחרת, תחליט האם זה לגיטימי בעיניך והאם אתה רוצה את זה או לא. זה הדבר הכי דמוקרטי שיש בעולם, וכאן אני אומר מילה אחרונה, אדוני יושב הראש, על דמוקרטיה. יושבים פה גם פרופסורים מכובדים עם כל מיני נוצות חשובות, חלקם אפילו במכוני מחקר נורא נורא גדולים, והם התרגלו במשך שנים, כולל בדיון שהיה אתמול על ספר אזרחות, שהם זה הדמוקרטיה - -

<זהבה גלאון (מרצ):>
אתה מה זה חצוף - - 

<היו"ר ניסן סלומינסקי:>
זהבה, זהבה.

<זהבה גלאון (מרצ):>
כי הוא דיבר שאנחנו לא מנומסים. אתה חצוף. אתה - - - 
<אוסאמה סעדי (הרשימה המשותפת):>
תתבייש - - -
<זהבה גלאון (מרצ):>
הוא חצוף במתק שפתיים. זה מה שהוא.

<מיקי רוזנטל (המחנה הציוני):>
לא, לא נאפשר את זה. אם תהיה פה פרובוקציות ברוח הזולה הזאת, אנחנו לא נאפשר לזלזל בו בכל דבר. לא נאפשר את זה. שיחזור בו מהדברים שלו.

<זהבה גלאון (מרצ):>
- - - כן, אתה דברת על חוצפה, והחוצפה שלך, זה שאתה עוטף אותה במתק שפתיים וצלופן ורדרד ושקוף זה לא עושה את זה פחות רע.

<היו"ר ניסן סלומינסקי:>
זהבה, פעם ראשונה. אנשים כאן, חברי כנסת אומרים דברים שהאוזן שלי הרבה פעמים לא יכולה לשמוע אבל הם חברי כנסת, זו זכותם ואני שומע. אם אני לא רוצה, אני סוגר את האוזן - - 

<זהבה גלאון (מרצ):>
אתה טולרנטי. אתה בן אדם טולרנטי, אני לא.

<היו"ר ניסן סלומינסקי:>
אף אחד מהיושבים פה לא יכול להגיד שהוא לא אומר דברים שהאוזן שלי לא תוכל לשמוע. גם את, זהבה, באמת נו, אל תתרגשי מזה. את אומרת הרבה פעמים דברים פי אלף יותר, ואני שומע אותך בכבוד. אני לא מסכים אתך ואני שומע אותך. אני לא צועק.
<זהבה גלאון (מרצ):>
אבל הוא חצוף.

<היו"ר ניסן סלומינסקי:>
יכולים להגיד גם הכל עליך. עזבי, אני לא רוצה שנגיע לזה. אם את לא מסכימה עם מישהו זה לא אומר שהוא חצוף. בבקשה, תוציאי את זה, אחרת - - 
<זהבה גלאון (מרצ):>
בסדר, מה שהוא אמר היתה חוצפה.

<בצלאל סמוטריץ (הבית היהודי):>
ניסן, אני חצוף כי אני מעז לחשוב שגם משהו שאני חושב הוא דמוקרטיה. והתרגלנו כאן לחשוב שיש תפיסה אחת של דמוקרטיה. עכשיו, עוד פעם, אני מאד בעד, פרופסור קרמניצר, תתנגדו לחוק, תתקפו אותו - - 
<היו"ר ניסן סלומינסקי:>
לא, אל תדבר על שמות בבקשה.
<בצלאל סמוטריץ (הבית היהודי):>
לא אומר שמות. תחשבו שהוא יותר טוב או פחות טוב, אל תדברו בשם הדמוקרטיה. הדמוקרטיה לא שייכת לאבא שלכם. ספר האזרחות הוא אנטי-דמוקרטי, שמעתי אותו ברדיו. למה? אבל יש פרופסור אחר שחושב אחרת, לא אחד, לא שניים, אבל לא, הוא "המכון לדמוקרטיה", הוא יודע. אז אני אומר: עם כל הכבוד, לבוא ולהגיד שהחוק הזה הוא לא דמוקרטי, אתם מנכסים לעצמכם איזה הגמוניה באמת מופרכת לחלוטין של המונח דמוקרטיה. אתם קבעתם מה זה דמוקרטיה. החוק הזה הוא סופר-דמוקרטי, הוא לא משתיק, הוא לא סותם פיות, הוא הכי דמוקרטי כי הוא מבקש שהמשחק הדמוקרטי יהיה גלוי וחשוף. שלכל השחקנים על המגרש הזה יהיה מקסימום מידע. הרי אי אפשר לנהל ויכוח דמוקרטי בלי מידע, ומידע אומר - - 
<דבי גילד-חיו:>
- - -
<היו"ר ניסן סלומינסקי:>
תסלחי לי, עם חברי הכנסת יש לי בעיה. אתכם יהיה לי יותר קל ואני לא רוצה. אז בבקשה, יהיה לכם זמן ותוכלו לבטא את עמדתכם כל הזמן בכבוד.

<בצלאל סמוטריץ (הבית היהודי):>
לכן אדוני, החוק הזה הוא סופר-דמוקרטי. אפשר לחלוק עליו, אפשר להתווכח אתו, אפשר להעיר עליו. מי שאומר שהוא לא דמוקרטי הוא בעצמו שכח מה זה דמוקרטיה. תודה.
<היו"ר ניסן סלומינסקי:>
תודה.

<זהבה גלאון (מרצ):>
וזו זעקת "הקוזק הנגזל" שלכם. שנים אתם בשלטון ואתם - - -
<היו"ר ניסן סלומינסקי:>
זהבה, בבקשה. רוברט יש לך הצעת חוק שלך, בבקשה תציג אותה ואז נתחיל את הדיון.

<רוברט אילטוב (ישראל ביתינו):>
הצעת החוק שלי יותר רחבה ויותר ברורה - -
<אוסאמה סעדי (הרשימה המשותפת):>
זה באמת יותר ברורה.

<היו"ר ניסן סלומינסקי:>
אוסאמה ידידי, אל תעמיד אותי ב... בבקשה רוברט.
<רוברט אילטוב (ישראל ביתינו):>
כבוד היושב ראש, זה בדיוק הדמוקרטיה – יש שכאלה שחושבים שהיא יותר ברורה ויש כאלה שטוענים שהיא יותר טובה. - - 

<זהבה גלאון (מרצ):>
תכף היא תהיה במשרד הביטחון הדמוקרטיה הזאת.

<רוברט אילטוב (ישראל ביתינו):>
וכנראה הרוב חושב שהיא יותר טובה. ככה זה מצטייר. אני לא יודע אם חתמנו בסעיף קואליציוני על הצעת החוק הזאת ואני לא יודע אם אני מחויב להסכמים קואליציוניים ומשמעת קואליציונית אבל אני רוצה להגיד שחוק דומה קיים גם בארצות-הברית מ-1938 - -
<חיים ילין (יש עתיד):>
אתה עובד על כולם. מה עם אנשים פרטיים? תציין טוב טוב מה יש בחוק - -
<זהבה גלאון (מרצ):>
הוא בעיקר דומה החוק.
<מיקי רוזנטל (המחנה הציוני):>
בדיוק, הוא דומה ברוח הכללית. תשאל את מיקל אורן - -
<רוברט אילטוב (ישראל ביתינו):>
אנחנו לא יכולים לעשות חוק זהה.

עכשיו, אני מבין שחברי הכנסת מעירים אבל מישהו מאחורה מפריע לי לדבר וזה לא מקובל.

<היו"ר ניסן סלומינסקי:>
לא, זה לא מקובל.

<זהבה גלאון (מרצ):>
זו העוזרת שלי, היא הושפעה ממני.

<רוברט אילטוב (ישראל ביתינו):>
אני כמובן מצטרף להצעת החוק הממשלתית, לסיכום שהיה על הצעת החוק. מה שכן יש בהצעת החוק שלי, שמדובר על כל ארגון, על כל תרומה שמתקבלת על ידי ישות זרה, לא כהגדרה בחוק הממשלתי, והגילוי של ההכנסות יהיה לרשם של סוכני חוץ, והמימון ימוסה. אלה הם הדברים השונים בהצעת החוק שלי אבל כמובן, כפי שאמרתי, אני מצטרף לנוסח מרוכך יותר, ואני חושב שבסופו של דבר נגיע לנוסח שלי גם כי המתקפה שיש על הדמוקרטיה הישראלית, שהיא לא הוגנת, והתקציבים האלה, אני מציע להרבה מדינות אירופאיות להשקיע בסבלנות באירופה ובדמוקרטיה באירופה ובלחימה באנטישמיות שיש שם. לכן, אני חושב לא רק באירופה אלא גם פה, במזרח התיכון, מסביבנו יש מלא מדינות שפוגעות בזכויות אדם. אני חושב שמדינת ישראל היא מדינת חוק ששומרת על החוק. היא יודעת להילחם בתופעות חריגות, ולא צריך שילמדו אותנו מה לעשות פה.
<היו"ר ניסן סלומינסקי:>
תודה רבה. אנחנו נתחיל את הדיון. לפני שנתחיל נעשה לפי הסדר של הח"כים כי אני מניח שכולם רוצים אז אני אבקש מהיועצת המשפטית  שלנו שתאמר כמה דברים.

<סיגל קוגוט:>
טוב, זה רק כמה דגשים לדיון. כתבתי את הדברים, אני מניחה שקראתם אותם. כדגשים, אני רק רוצה להגיד ששקיפות זה לא מכבסת מילים לכל דבר. אני יכולה גם לבקש מכל עמותה לדווח כל יום על מה שהיא עושה, לא הייתי קוראת לזה שקיפות, ולשלוח לי עותק מכל מכתב שהיא כותבת, גם לזה לא הייתי קוראת שקיפות. ובסוף, כל הדברים האלה זה איזונים. החוק, עד היום, מאותן הסיבות שמנה חבר הכנסת סמוטריץ, קבע החל משנת 2008 והמשך בשנת 2011, אכן חובות גילוי מוגברות וגם חובות דיווח מוגברות וחובות שקיפות. כל הדברים האלה נמצאים היום בחוק. כל העמותות שבהן מדובר, אני מצאתי אותן באתר של משרד המשפטים. הכנסת רשאית כמובן לתת שירות לחבריה ולעשות קישור למקום הזה. בקלות אפשר למצוא איזו מדינה תרמה, כמה כסף היא תרמה ולאיזו מטרה היא תרמה. הרבה פעמים התרומות האלה מיועדות לעניין מסוים ולאו דווקא למטרה כללית, והדבר הזה צריך להיות מצוין.

ועכשיו, ההגברה של החובות כוללת בתוכה כמה דברים שאני לא הייתי חושבת שהם אך ורק שקיפות. בטח לא כשהפער התוצאתי בין הארגונים שעליהם זה יחול לארגונים אחרים הוא מאד ניכר, ואותו אינטרס של חבר כנסת לדעת עם מי הוא מדבר ומי בעל המאה שעומד מאחורי הארגון יכול להיות משלל אינטרסים שלא כולם אלטרואיסטים, וחברי הכנסת אכן שואלים את זה. הם שואלים את זה בדיון, הם לא מחויבים לתת זכות דיבור או לפתוח את דלתם. בכלל, לעמותות לא פוקדות הרבה כל כך את משרדי הממשלה אבל גם פקידי ציבור, וכזאת הייתי לפני שבאתי הנה במשרד ממשלתי אחר, יודעות לשאול ולברר עם מי הם בדיוק מדברים. הציבור עצמו, על שלל יכולותיו הטכנולוגיות, יכול בקלות רבה היום לדעת איזה מדינות תרמו לאילו ארגונים ולאילו מטרות. דווקא התרומות הפרטיות נמצאות בדוחות אצל רשם העמותות אבל לא באינטרנט. יש איסור מכל מיני סיבות בחוק העמותות, ומי שרוצה לדעת את זה צריך ללכת למשרדי הרשם לעיין בדוח אבל לגבי מדינות אין את הדבר הזה.

ולכן, ככל שמגבירים עוד ועוד דברים שהם לא בהכרח מוסיפים עוד מידע כי הדברים האלה ידועים. העמותות האלה מופיעות בכנסת מזה שנים, הנציגים שלהם מוכרים בכנסת. הדרישה שלהם עכשיו בשם השקיפות בכל דיון בטרם יתייחסו לחוק הטרור או לחוק המעצרים או לתקנות הנגישות להגיד: אני נציג של ארגון פלוני ושהארגון שלי מקבל תרומה ממדינה אלמונית, לא הייתי מכנה את הדבר הזה שקיפות. הדבר הזה, יש בו השפלה. המדינה בהחלט לא חסכה בקריאה הראשונה את עמדתה שזה דבר פסול לקבל את התרומות האלה. זה מותר, לא אוסרים את זה, בין היתר מיחסי חוץ ששם זה גם המקום הנכון לטפל בדברים האלה, במדינות שתורמות לארגונים, למשל, נניח ארגונים שממש פועלים נגד מדינת ישראל, שחלקם, אגב, הם לא ארגונים ישראליים וימשיכו לתרום לפעול נגד מדינת ישראל, אז יש ערוצים לטפל בזה אבל לומר שכל ארגון שמקבל תרומה ממדינה זרה, מיניה וביה, הוא ארגון שיש איזה שהוא בעיה בנאמנותו למדינה - -
<רוברט אילטוב (ישראל ביתינו):>
- - - יש ארגונים שמקבלים משוויץ או ממדינה אחרת.

<היו"ר ניסן סלומינסקי:>
לא, לא, רוברט. אני מבקש.

<סיגל קוגוט:>
אבל אדוני רצה לקרוא להם "סוכני חוץ". במדינת ישראל הביטוי "סוכן", יש לו צבע מאד מסוים.
<רוברט אילטוב (ישראל ביתינו):>
 הם עובדים למען מדינת ישראל.
<אוסאמה סעדי (הרשימה המשותפת):>
- - - סוכנים זרים.

<היו"ר ניסן סלומינסקי:>
רוברט, אני מבקש. ואל תעני למי שמתפרץ.
<זהבה גלאון (מרצ):>
ניסן, נו באמת. שמעת מה הוא אמר?

<היו"ר ניסן סלומינסקי:>
זהבה, אני מבקש.

<זהבה גלאון (מרצ):>
הוא אמר לי: זה מה שהם. די, יש גבול.

<היו"ר ניסן סלומינסקי:>
זהבה, בבקשה.

<זהבה גלאון (מרצ):>
נו, באמת.

<היו"ר ניסן סלומינסקי:>
ארגון "יש גבול"? לא הבנתי, מה אמרת?

<זהבה גלאון (מרצ):>
לא הבנתי את הבדיחה שלך אדוני. לא הבנתי.

<היו"ר ניסן סלומינסקי:>
בסדר, מותר לא להבין, זה בסדר. סיגל בבקשה.
<זהבה גלאון (מרצ):>
אז תשתדל לעשות סדר, לא עם הבדיחות האלה. אין להן מקום.

<סיגל קוגוט:>
ברור שמה שאופף את ההצעה זה לא תשבחות לארגונים שמקבלים תרומות ממדינות זרות ולכן, חיוב של אדם להזדהות בתגים ובאמירה כל אימת שהוא מגיע לדיון לומר את דבריו לגופו של עניין, אני פלוני אלמוני, חטאתי, עוויתי, פשעתי - זה לא משהו שמעודד אותו להשתתף בדיון. זה משהו שמרתיע אותו מלהיות חלק מהדיון הציבורי ולכן, אני חושבת שזה משהו שהוא הרבה מעבר לשקיפות.
<רוברט אילטוב (ישראל ביתינו):>
מה זה חשוב לחוות דעת משפטית אני לא מבין. זו חוות דעת פוליטית.

<היו"ר ניסן סלומינסקי:>
רוברט, - - 

<סיגל קוגוט:>
זאת חוות דעת משפטית, זו לא דעה פוליטית.

<היו"ר ניסן סלומינסקי:>
סיכמנו שאת לא עונה. רוברט, בבקשה. תמשיכי.
<רוברט אילטוב (ישראל ביתינו):>
מה זה קשור לחוות דעת משפטית - - -
<היו"ר ניסן סלומינסקי:>
רוברט, יהיה לך זמן לשאול. תהיה לך זכות דיבור.
<סיגל קוגוט:>
יש זכויות יסוד שאינן - - 

<רוברט אילטוב (ישראל ביתינו):>
במה אנחנו פוגעים בזכויות יסוד פה?
<סיגל קוגוט:>
אני מסבירה - -

<מיקי רוזנטל (המחנה הציוני):>
זאת הבעיה שאתה למבין, אתה יודע מה?

<היו"ר ניסן סלומינסקי:>
רוברט ומיקי, יהיה לכם זכות דיבור.
<סיגל קוגוט:>
- - שלמנוע מאדם בשיטות - - - להשתתף בדיון ציבורי, זה פוגע בו.

<היו"ר ניסן סלומינסקי:>
רוברט, בצלאל, אני מבקש. כל אחד יהיה לו גם זכות דיבור ויאמר את דבריו בכבוד ונשמע אותו בכבוד.

<סיגל קוגוט:>
לגבי עיקרון השוויון – אני לא ארחיב כאן כי אני עוד לא יודעת לאיזה כיוון הדיון ייטה בסוף הדברים של האנשים אבל הפער התוצאתי שנוצר מתיקון לתיקון, החל מ-2008 ואחרי שהתווסף התיקון הזה בין ארגונים שונים לרבות כאלה שמקבלים תרומות זרות מחו"ל שלא על ידי מדינות, הוא פער מאד גדול. והנימוק שמדינה זרה אמורה לפעול בדרכים דיפלומטיות לא יכול להיות נימוק לכל דבר לכל אורך הדרך. באיזה שהוא מקום אתה מאזן אותו עם זכויות אחרות. אז יש לו עצמה מסוימת כשאתה מדבר על דיווח איטי, שנתי, שאני יכולה לחפש באינטרנט, העצמה שלו נחלשת מאד כשאני מבקשת מאדם לשאת תג כל אימת שהוא הולך בכנסת או להגיד בפתח של כל דברים שהוא אומר, אני כזה וכזה שמקבל תרומה.

<בצלאל סמוטריץ (הבית היהודי):>
מה זה שונה מלוביסט?
<סיגל קוגוט:>
זה שונה מלובסיט.

<בצלאל סמוטריץ (הבית היהודי):>
שתסביר למה זה שונה מלוביסט?

<היו"ר ניסן סלומינסקי:>
בצלאל לא. כשתדבר תשאל.

<סיגל קוגוט:>
כרגע זהו. אני רק אומר משהו על החוק האמריקאי, שנחקק ב-38 בגלל התערבות של גורמים נאציים בארצות-הברית, וממש לא הייתי לומדת ממנו כלום, שראשית, הוא חל גם על תרומות - -
<רוברט אילטוב (ישראל ביתינו):>
אז למה לא התבטל... אין מפלגה נאצית היום בגרמניה.
<סיגל קוגוט:>
- - של אנשים פרטיים, לא רק מדינות ושנית, הוא חל במקרה שהאדם שעושה את הפעולה הוא שלוח של אותה מדינה ולא אדם שיש לו אינטרס דומה. כאן מדובר, למשל, אני אקח את ארגון "בזכות", שנמצא פה, "האגודה לזכויות האזרח" שנמצאת כאן, באתר של משרד המשפטים - הארגונים האלה לא נוצרו על ידי המדינה כדי לקדם איזה שהוא אינטרס שלה, הם לא סוכנים שלה. זה ארגון זכויות אדם שנוצר בישראל. יש מדינה שאכן רוצה לתרום להם. אני לא אומרת שזה הכל אלטרואיזם אבל הארגון, אתה מעניש פה את הארגון. הארגון, הערכים שלו והדברים שהוא בא לקדם כאן לא קשורים למדינה הזאת. הוא לא בא לקדם דברים בכנסת בשם המדינה הזאת. זה שונה. החוק האמריקאי אומר שהדבר הזה חל כשהגוף, הסוכן הזה שהוא באמת סוכן, הוא שלוח של המדינה הזאת. וכאן יוצרים את זה - -
<מיקי רוזנטל (המחנה הציוני):>
- - -

<היו"ר ניסן סלומינסקי:>
מיקי ובצלאל.
<זהבה גלאון (מרצ):>
זה לא דומה לחוק האמריקאי, זה דומה לחוק של פוטין וזה לא מקרי.
<היו"ר ניסן סלומינסקי:>
זהבה. תודה לסיגל. לזכותך יאמר שהצלחת לשכנע - -
<זהבה גלאון (מרצ):>
הבאתם פה חוק פוטין ולא חוק אובאמה.

<רוברט אילטוב (ישראל ביתינו):>
- - - ולמה הוא לא התבטא? יש גבול לתעלול.

<זהבה גלאון (מרצ):>
- - - 
<היו"ר ניסן סלומינסקי:>
רוברט וזהבה - - 
<רוברט אילטוב (ישראל ביתינו):>
שלום עכשיו, בטח, במימון של הסוכנים הזרים.

<זהבה גלאון (מרצ):>
עוד מעט הוא יהיה סוכן זר. יריב אופנהיימר יושב פה, תהפוך אותו לסוכן זר.
<רוברט אילטוב (ישראל ביתינו):>
הוא כבר מזמן סוכן זר. בשביל זה לא צריך חוק דרך אגב.

<זהבה גלאון (מרצ):>
הסוכן הזר עומד לשבת במשרד הביטחון.
<היו"ר ניסן סלומינסקי:>
זה היה מכובד מאד. סיגל תודה - -
<רוברט אילטוב (ישראל ביתינו):>
זאת חוצפה, אדוני היושב ראש.
<היו"ר ניסן סלומינסקי:>
אמרתי לה אבל אני אומר שהצלחת לשכנע אותי - -

<זהבה גלאון (מרצ):>
זו לא תהיה החוצפה היחידה.

<היו"ר ניסן סלומינסקי:>
- - במה שפתחתי כי אלה היו עיקר הטיעונים שבאמת אין לאסור את העברת הכספים. אנחנו כאן מדברים רק על השקיפות שבזה, אז לצרף את זה לא הצלחת. כלומר, הצלחת לשכנע אותי שכן, לא נאסור את ההעברה של הכספים. חיים, בבקשה.
<חיים ילין (יש עתיד):>
תודה. בוקר טוב. אוסאמה, זה מציק, מה זה מציק. זה לא דמוקרטי אפילו. אני לא רוצה לדבר על - - 
<היו"ר ניסן סלומינסקי:>
זו היתה שקיפות אם - -
<חיים ילין (יש עתיד):>
אני לא רוצה לדבר על דמוקרטיה כי כנראה הפרשנות של דמוקרטיה, אני לומד אותה מחדש בכנסת ישראל, אני חייב לומר אבל כנציג היחידי שגדל בדיקטטורה - - 
<רוברט אילטוב (ישראל ביתינו):>
אתה לא היחיד.

<חיים ילין (יש עתיד):>
ידעתי שאתה תגיד אבל לפחות - -
<אלעזר שטרן (יש עתיד):>
איך נפלת למלכודת?
<חיים ילין (יש עתיד):>
נפלת בדיוק. אני לא ציפית שתגיד משהו אחר רק שכנראה לא למדת משם. פשוט לא למדת מה זה משטר טוטליטרי. זה לא אישי.
<רוברט אילטוב (ישראל ביתינו):>
אתה לא תלמד אותי - -
<היו"ר ניסן סלומינסקי:>
רוברט אל תענה לו שזה לא ייגרר.
<חיים ילין (יש עתיד):>
אדוני היושב ראש, אני רוצה להגיד לך משהו: הכל בסדר אבל אתה רוצה שאני לא אענה למישהו שכן עונה. אני מנסה לעשות פה שוויון. לא יכול להיות שכל הזמן מי שחושב שהוא צודק הוא זה שיכול לתקוף. לא יעלה על הדעת.
<היו"ר ניסן סלומינסקי:>
אני צריך שאתה לא תעזור לו, לכן אל תענה לו. 

<חיים ילין (יש עתיד):>
למה לא לעזור לו? תאמין לי שאם הוא היה הולך בבוקר לאנטולי לא היה לו כוח אפילו להתווכח אבל הוא לא הולך לחדר כושר אז כנראה יש לו המון כוח.

אני רוצה להגיד את הדברים כמו שהם: אני לומד מה זה דמוקרטיה, אני חושב שכולם צריכים ללמוד מה זה דיקטטורה. לפחות להבין מה המשמעות. והמשמעות היא שכל החוקים האלה מובילים אותנו לשם. כשהייתי ילד קטן היינו משחקים עם גומייה. היינו מותחים את הגומייה ושני דברים היו קורים, כולכם זוכרים: או שהגומייה היתה נקרעת באמצע ואז היה כואב לנו באצבעות או שהגומייה היתה עפה. זה מה שאתם עושים לדמוקרטיה. זה בדיוק מה שאתם עושים. אתם מותחים את הגבולות שלה עד למקום שזה כבר לא דמוקרטיה - -
<רוברט אילטוב (ישראל ביתינו):>
שזה לא אתם מותחים את הגבולות.

<היו"ר ניסן סלומינסקי:>
רוברט אל תפריע, תהיה לך זכות דיבור.

<רוברט אילטוב (ישראל ביתינו):>
כדי למתוח את החוט צריכים שתי ידיים.
<היו"ר ניסן סלומינסקי:>
רוברט, תהיה לך זכות דיבור ותגיד את הדברים. אני מבקש לא להפריע. תן לכל יהודי להגיד את תפיסת עולמו. זה שיא הדמוקרטיה. לפחות שיגיד ואנחנו נשמע.
<רוברט אילטוב (ישראל ביתינו):>
כדי למתוח צריך שתי ידיים: אחת ימנית, אחת שמאלנית.
<היו"ר ניסן סלומינסקי:>
רוברט, באמת נו.

<חיים ילין (יש עתיד):>
זה אחד הדברים שמלמדים בשלטון טוטליטרי, לנסות לסתום פיות לאחרים. זה בדיוק, כי דמוקרטיה לא סותמת פיות. דמוקרטיה מכבדת גם אם אני לא מסכים. אני לא מסכים כמעט למילה אחת של בצלאל אבל אני מאד מכבד את הנאום שלו ביום שני, כשהוא אמר שלמרות שאנחנו חושבים שונה, אנחנו עם אחד. אני מאד מכבד את זה. וכשהוא מדבר - -
<רוברט אילטוב (ישראל ביתינו):>
- - -

<היו"ר ניסן סלומינסקי:>
רוברט, פעם ראשונה. אני מבקש, באמת נו. אני לא רוצה שזו תהיה הכניסה שלך לדמוקרטיה דרך זה.
<רוברט אילטוב (ישראל ביתינו):>
הוא צריך ללמד אותנו מה זה דמוקרטיה.

<אלעזר שטרן (יש עתיד):>
- - -

<היו"ר ניסן סלומינסקי:>
חבר'ה, תנו לכל אחד להגיד את עמדתו גם מה זה דמוקרטיה. שיא הדמוקרטיה זה שכל אחד יגדיר איך שהוא מבין את הדמוקרטיה. אתה יכול להסכים או לא - -
<רוברט אילטוב (ישראל ביתינו):>
שיגדיר מה שהוא רוצה, שלא ילמד אותי.

<היו"ר ניסן סלומינסקי:>
הוא לא מלמד אותך, באמת נו. זו תפיסת עולמו. כן חיים.

<חיים ילין (יש עתיד):>
אני לא מתייחס אליך, רוברט, אתה התייחסת אלי. אני בטוח שהדיקטטורה בברית-המועצות שונה לגמרי מדרום אמריקה, אני מקבל את זה כנראה כי זה שני ספרים שונים לגמרי כנראה.

<רוברט אילטוב (ישראל ביתינו):>
- - -

<היו"ר ניסן סלומינסקי:>
די. רוברט.
<רוברט אילטוב (ישראל ביתינו):>
הוא אומר שהוא לא מתייחס אלי והוא מתייחס אלי.

<חיים ילין (יש עתיד):>
שתי הערות לגבי הצעת החוק: שקיפות – כל הזמן מרימים את דגל השקיפות. אלעזר נמצא פה, אתי. אותו חוק שבצלאל העביר, של החטיבה להתיישבות, התחננו בפניו שבשביל שאנחנו נתמוך בחוק שיהיה מה שנקרא שוויוניות. זאת אומרת, שגם מחוז מרכז, ואתה יודע את זה, יוכל באופן שקוף לבוא ולהציג את כל הנתונים. התשובה לא של בצלאל, התשובה שלך היתה שאנחנו קונים ומוכרים קרקעות, אנחנו לא רוצים שקיפות כי אנחנו צריכים לשמוע על הפלסטינים שאנחנו קונים.
<בצלאל סמוטריץ (הבית היהודי):>
הכנסנו חופש מידע, על מה אתה מדבר? הכנסנו הכל.

<חיים ילין (יש עתיד):>
אני מבקש.

<דבי גילד-חיו:>
- - -

<היו"ר ניסן סלומינסקי:>
דבי, בבקשה. אני מתאפק לא להוציא אנשים אז אני בטח שלא רוצה אתכם להוציא.
<זהבה גלאון (מרצ):>
אבל הולכים להגדיר אותה סוכנת זרה, זה מה שאתם הולכים לעשות. מה אתה רוצה? שהיא תשב ותגיד שיורד גשם?

<אוסאמה סעדי (הרשימה המשותפת):>
עריפת ראשים עושים פה.
<חיים ילין (יש עתיד):>
- - המילה שקיפות היא מאד רחבה שאפשר לשים אותה בכל מקום, ואפשר להתנגד אליה או לא להתנגד אליה לפי אינטרסים. במדינת ישראל כל צד שיש בו צד התיישבותי או ביטחוני אז בעצם השקיפות שם כמעט ולא קיימת. חלק אני מסכים, כשמדובר על ביטחון מדינה אין ספק שחלק משמירת הסוד, למרות שאני חייב להגיד לכם שבוועדת חוץ וביטחון, זו הוועדה הכי שקופה שיש בכנסת והקבינט עוד יותר שקוף. הכל שאלה איך מסתכלים - -

<היו"ר ניסן סלומינסקי:>
לכן, לצערי, אין בהם שום דבר.

<חיים ילין (יש עתיד):>
- - כן, בעצם הכל עניין של איך שמסתכלים על הדברים. עכשיו לגבי החוק האמריקאי, ואתה לפחות שמעת את זה כשהגעתי לפה. תראו, כשמדברים אתי על שוויון או על איזונים אז אני מוכן לקבל הרבה מאד חוקים, באמת אני אומר לכם את זה, בתנאי שיש איזון. אני חושב שמתנפלים רק על עמותות ובצלאל, אני לא עשיתי הנהלת חשבונות, חובה וזכות למי יש יותר ולמי יש פחות ומי תורם יותר ומי פחות. אני בכלל לא מכיר את הנתונים האלה ואני יודע שיש המון אנשים שמגיעים לפה עם כל הנתונים והם מסבירים למה זה יש לו יותר – אני בכלל לא מדבר על זה. אני אומר שאם רוצים לדבר על ארצות-הברית למרות שאני לא אוהב להעתיק ממקומות אחרים, אז אין שום בעיה: בואו נעשה שקיפות לא רק על עמותות גם על כל הדברים הפרטיים כי הרי מה קורה בפועל? בפועל יש תורם שרוצה להחזיק שלטון מסוים במדינת ישראל. הוא יכול לקחת את העיתון ולממן עיתון שלם ואין שום בעיה. דרך אגב, יש שם שקיפות מלאה, אין שום בעיה, אבל יש הרבה מאד אנשים באופן פרטי שאין בהם שקיפות. אני, באופן אישי, בשביל לתמוך בחוק ובשביל שיהיה איזונים, אני מוכן לקבל לא את התפיסה שבאה ואומרת שקיפות על כולם, על כל דבר. אני חושב שהממלכה צריכה לקבל את הדעה הזאת כי לבוא ולהתנפל על איש מסוים, מחר הקואליציה תשתנה ומחר כל דבר יכול להשתנות וגם אתם, כשתביאו את ההצעה מטעם משרד המשפטים, גם תשתנה. אני לא רוצה שהדברים ישתנו, אני רוצה שיהיו איזונים, זה לא משנה מי ישלוט בסופו של דבר או מי יהיה הרוב בממשלת ישראל ובכנסת ישראל. אותי מעניין שאם באמת רוצים לשמור על הדמוקרטיה ועל השקיפות, אז שיהיה על כולם ולא על קבוצה מסוימת שצובעת אותם גם בצורה אידיאולוגית. וזה אחד הדברים שהכי מעצבנים כי יש פה רדיפה. חברים, יש פה רדיפה, לא יעזור שום דבר. גם אם אני לא מסכים להרבה מאד דברים שנעשים במדינת ישראל, יש פה רדיפה וצריך להפסיק את הרדיפה. לכן, החוקים והאיזונים של החוקים הם לדעתי התשתית והבסיס שלא תהיה רדיפה. תודה.

<היו"ר ניסן סלומינסקי:>
תודה. אוסאמה. 
<אוסאמה סעדי (הרשימה המשותפת):>
אני אתן לבני.

<זאב בנימין בגין (הליכוד):>
תודה. אני בסכנה שיקראו לי מן הדיון הזה להצבעה בוועדת הפנים אז תודה לחבר הכנסת סעדי. אשתדל לא להתפלמס. יש שתי דוגמאות, אני חושב, שהן בעלות חשיבות בדיון הזה. אחת היא דוגמה שנודעה לנו בשבועיים האחרונים וזה הגילוי אודות הפעילות הסמויה של הבית הלבן בניסיון לשכנע את הציבור ביתרונותיו החשובים של ההסכם עם אירן לגבי הנשק הגרעיני. הסתבר, יכולתם לקרוא את זה לפני ימים אחדים, שהבית הלבן, המדינה, פעלה באמצעות ארגון, עמותה הנקראת - - -, זה אתים על פי הכתוב "וכיתתו חרבותם לאתים וחניתותיהם למזמרות". הם עוסקים באי הפצת הנשק הגרעיני, והם עצמם תרמו לעמותות אחרות שעסקו בהפצת התורה הזאת, שהיה ברור מהנימה שבה הוסברו הדברים שהבית הלבן לא ראה בה, כנראה בדרך שבה זה הופץ, התעמולה הזאת, את שיא האמת. זו דוגמה אחת. כלומר, המדינה יכולה לפעול על פי האינטרסים שלה לא רק בתרומה ישירה של הישות המדינתית אלא גם באמצעות עמותות.

הדוגמה השנייה שונה אבל חשובה לדיון – לפני הבחירות האחרונות פעלה עמותה בשם V15 – בראשי תיבות: victory 2015, ניצחון 2015. לאלה שחשבו ועדין חושבים שהרכב הקואליציה הנוכחי וזה שאולי יורחב בשבוע שעבר הוא לא רצוי למדינת ישראל. אנחנו עוסקים עכשיו גם בחקיקה אחרת שתגביל עמותות כאלה, שעוסקות בבחירות באופן ישיר אבל נשווה לנפשנו שהעמותה הזאת היתה צולחת דרכה, והיתה גוזלת מהקואליציה – סליחה, שלא יתפרש לא נכון, והיתה מקטינה את הרוב של הקואליציה הזאת בכנסת במנדט אחד. לא 61-59, 60-60, זה עולם אחר במדינת ישראל בהרכב הדמוקרטי. לעמותה הזאת תרם אדם פרטי, אזרח חוץ. לא ברור לי אם הוא אזרח או גם, בשני המקומות, גם בטקסס, גם בארה"ב, וודאי ממניעים אלטרואיסטים. הוא ודאי חשב שזה חשוב מאד לטובת מדינת ישראל, כפי שהוא מבין אותה, לתרום תרומה נכבדה לעמותה הזאת.
הדוגמאות האלה, ויכולות להיות אחרות, מביאות אותי למסקנה שבוודאי שיש הבדל חשוב בין תרומה של ישות מדינית, כפי שמוגדרת בחוק לבין תרומות מחוץ לארץ, הכל מחוץ לארץ, של עמותות פרטיות, של עמותות ללא כוונת רווח וגם של אנשים פרטיים אלא שמסקנתי היא, במקרה הזה שנוגע לנושאים שהם נוגדים בדרך כלל את מדיניות הממשלה הנוכחית, שההבדל הזה, ככל שהוא עמוק, איננו עמוק מספיק כדי להביא להבדלה בחקיקה הזאת בין המדינות לבין עמותות ואנשים פרטיים, ואם אז לכולם. אני חושב שכדאי להבדיל בין הבדל לבין הבדלה, אז זו הערה ראשונה.


עוד הערות מסדר שני – על פי זכרוני, ראש הממשלה הציע שתי הצעות לגבי הצעת החוק המקורית: האחת, לא תהיה תווית, לא יהיה תג בכנסת אלא יהיו אמצעים אחרים. 2. ושהדיווח יהיה - -
<אלעזר שטרן (יש עתיד):>
ממתי שהוא ייוולד. ממתי שהתורם ייוולד בחדר הלידה.
<זאב בנימין בגין (הליכוד):>
סליחה, אלעזר, אני לא ארבה בדברים. לעתים אני מרבה בדברים מחמת גילי אבל פה אני רוצה לקצר. אני מציע לחזור להערה השנייה, שהדיווח יגע לעמותות החל מהשקל הראשון, אני מצטט.
<אוסאמה סעדי (הרשימה המשותפת):>
זה לא בשקלים, זה בדולרים.

<היו"ר ניסן סלומינסקי:>
אני אמרתי דולר, ראש הממשלה אמר שקל.

<זאב בנימין בגין (הליכוד):>
מן הסכום הראשון, מהיורו, מהין, מהפרנק השוויצרי או הצרפתי, ואתם תבחרו. מהפזו, מהפזטה, מהדרכמה, מהשקל הראשון. אני מציע, פליאה בלבי, על הצעת החוק הזאת שאני הבנתי בזמנו שאיננה עומדת בהתאמה לבקשתו המפורשת והפומבית של ראש הממשלה.
והערה אחרונה – הצעה שבמידה רבה נובעת מהערות הייעוץ המשפטי שהמנגנון של השקיפות בדיונים שבהם נרשם פרוטוקול יהיה מנגנון דומה אבל לא זהה. כלומר, שהחוק יחייב את נציגי עמותות וארגונים בהשתתפם בישיבה שבה נרשם פרוטוקול, להשיב לשאלת יושב ראש הישיבה או במקרה שלנו חבר הכנסת, והאיש יחויב להביא באותו פורום את הפירוט ההולם, המתאים לעניין של התרומות לאותה עמותה. לא יסכים, יסרב, אז לא יקבל את רשות הדיבור.

הערה אחרונה – אנחנו מרבים מדי בחוקים שונים בסנקציה פלילית על עבירות שלא ראוי שתהיה עליהן סנקציה פלילית, ויש גם דרכים אחרות וצריך דרכים אחרות. צריך להיזהר מאד בייחוס של ענישה כזאת על רקע פלילי במקרה הזה.
אדוני היושב ראש, אני מודה לך ועוד לא קראו לנו.

<מיכל רוזין (מרצ):>
לא צריך. טיפלתי בדברים והכל בסדר.

<היו"ר ניסן סלומינסקי:>
היא התקזזה אתך.

<מיכל רוזין (מרצ):>
לא, לא, לא, אני לא מתקזזת, אני פותרת.

<זאב בנימין בגין (הליכוד):>
מיכל בשטח, מסתיים כל מתח.
<היו"ר ניסן סלומינסקי:>
אוסאמה, בבקשה. דרך אגב, אם היו מעבירים את הצעת ראש הממשלה במקום ההצעה הזו, אני חושב שהיינו כולנו או לפחות אני הייתי מצטרף. כנראה יש סיבות אחרות שהן קצת מסובכות לעשות את זה מהשקל הראשון אחרת הייתי מאד מצטרף להצעה הזאת.

<זאב בנימין בגין (הליכוד):>
אני מוכן לשמוע הסבר, אולי אני אשתכנע.

<דבי גילד-חיו:>
- - -

<היו"ר ניסן סלומינסקי:>
הייתי שמח להצעה הזאת של ראש הממשלה, והייתי משכנע לרדת מהנושא של התגים אם היינו הולכים על ההצעה של ראש הממשלה אבל כנראה יש קצת בעיות, אבל אני בודק את זה עכשיו.
<חיים ילין (יש עתיד):>
אדוני היושב ראש, מה הכדור שאתם לוקחים נגד בחילה בבוקר, אני לא מצליח להבין.

<היו"ר ניסן סלומינסקי:>
לפני שאני נכנס למליאה, אני לוקח כדור. תשמע את הדוברים שם.
<חיים ילין (יש עתיד):>
לא, כי אני מסכים לרוב הדברים שאתה אומר אבל בסוף אנחנו מצביעים הפוך.

<היו"ר ניסן סלומינסקי:>
תלוי. לפעמים אתה לוקח את הרע במיעוטו אם אתה לא יכול להגיע למשהו יותר טוב. אוסאמה, זכותך.
<זאב בנימין בגין (הליכוד):>
אני מבקש להגדיר זאת כך: יושב ראש הוועדה יהיה בשליחותנו כלפי הקואליציה וינסה לשכנע אותם שהצעת ראש הממשלה היא הצעה ראויה. היא לא מספקת - -
<היו"ר ניסן סלומינסקי:>
אפילו אני יכול אולי להגיד בשמו של בצלאל אלא אם כן יכחיש אותי כי מהרגע שהוא הגיע אני יכול להגיד שכנראה גם הוא יסכים שאם יקבלו את הצעתו של ראש הממשלה הוא יוריד את הצעתו.
<בצלאל סמוטריץ (הבית היהודי):>
מהשקל הראשון?
<היו"ר ניסן סלומינסקי:>
כן, אבל אמרתי שיש לזה בעיות מסוימות וצריכים לבדוק את זה. אוסאמה, בבקשה.
<זאב בנימין בגין (הליכוד):>
ההבדל המוסרי בין עמותה שנתמכת ב-45% לבין עמותה שנתמכת על ידי ישות זרה ב-55% שדורשת הבדלה בשקיפות נראה לי מוזר, ואני יכולתי להמציא, לא רוצה לתת רעיונות - יכולתי להמציא רעיונות אחדים בעקיפה של - -
<מיקי רוזנטל (המחנה הציוני):>
הגבול נקבע לפי סוג העמותות, מר בגין. אני אומר לך את זה באחריות.
<מיכל רוזין (מרצ):>
והעמדות והדעות.

<מיקי רוזנטל (המחנה הציוני):>
הגבול הכספי נקבע רק לפי סוג העמותות. אחרת לא היתה הבעיה לעשות חוק הגון בעניין הזה.

<היו"ר ניסן סלומינסקי:>
לא, ממש לא.

<מיקי רוזנטל (המחנה הציוני):>
ממה לא? ממש כן.

<מיכל רוזין (מרצ):>
- - -

<היו"ר ניסן סלומינסקי:>
לא, להערה הזאת אם זה יהיה עיקר או מהשקל הראשון, האבחנה, ממה שאני יודע לפחות, היא לא זה ואני אומר לך שוב שאני הייתי שמח לקבל את הצעת ראש הממשלה מהשקל הראשון בלי תגים. רק יש כנראה סיבות אחרות שלא קשורות לזה, שככה אמרו לי ואני קיבלתי על עצמי לעשות בדיקה מעמיקה יותר.

<דבי גילד-חיו:>
אולי יביאו את רשימת העמותות שהחוק יחיל?
<מיקי רוזנטל (המחנה הציוני):>
ואז יתברר פתאום איפה עובר הקו האדום או הצהוב במקרה הזה יותר נכון.
<דבי גילד-חיו:>
זה רלוונטי לדיון.
<היו"ר ניסן סלומינסקי:>
מיקי, לא רציתי בכוונה להיכנס.

<מיכל רוזין (מרצ):>
זה מאד רלוונטי לדיון, למה אתה לא מבקש את זה? ואז נראה על מי זה יחול, על מי זה חל. למה לא? סליחה, בוועדת כלכלה, כשדנים על איזה נושא, מדברים על איזה חברות זה ישפיע.

<היו"ר ניסן סלומינסקי:>
כל אדם יכול לקחת את זה לעצמו אם הוא רוצה.

<מיכל רוזין (מרצ):>
למה לעצמו? בא נקבל את זה.

<היו"ר ניסן סלומינסקי:>
מבחינתי אין לזה רלוונטיות.

<מיכל רוזין (מרצ):>
ועוד איך יש רלוונטיות.

<מיקי רוזנטל (המחנה הציוני):>
ברור, התוצאה מפחידה אותך.

<היו"ר ניסן סלומינסקי:>
אני לא מדבר מבחינתך, אני מדבר מבחינתי - -
<מיכל רוזין (מרצ):>
אתה רוצה להסתיר את הסיבה האמתית שעושים את זה. זו הסיבה.
<היו"ר ניסן סלומינסקי:>
לא, ממש לא. טוב, זכות הדיבור לאוסאמה ומיכל, רק להכניס אותך לעניינים, אז אנחנו - -

<מיכל רוזין (מרצ):>
נראה לך שאני לא בעניינים?

<היו"ר ניסן סלומינסקי:>
לא, בנושא הזה שאני לא רוצה להתחיל ישר עם קריאה ראשונה - -

<קריאה:>
הוא רומז לך שהוא מתכוון להוציא אותך.

<היו"ר ניסן סלומינסקי:>
לא, חס ושלום אבל אני מקווה שלא נגיע לזה.

<מיכל רוזין (מרצ):>
הוא מוציא רק נשים, רק שתדעו, אז אתם בסדר, אתם בטוחים.

<אוסאמה סעדי (הרשימה המשותפת):>
לא, אני בשנייה, אני על הסף.

<מיכל רוזין (מרצ):>
לא, זה מגיע עד אבל לא.

<היו"ר ניסן סלומינסקי:>
וגם אם אני מוציא, בשלב ראשון אני מוציא חמש דקות להירגע ושיוכל לחזור אלא אם כן אין ברירה. אוסאמה.

<אוסאמה סעדי (הרשימה המשותפת):>
אדוני היושב ראש, אורחים נכבדים, טוב שאני מדבר אחרי חבר הכנסת בגין כי הוא לקח לי הרבה מהדברים שרציתי להגיד, ובדרך כלל אנחנו חלוקים בוועדה הזאת אבל בדברים שיש בהם פן ליברלי-דמוקרטי אז לפעמים אנחנו באותה חזית, אני וחברי בני בגין.
<היו"ר ניסן סלומינסקי:>
הרסת אותו.

<זאב בנימין בגין (הליכוד):>
החלטת לשרוף אותי?

<אוסאמה סעדי (הרשימה המשותפת):>
אני שורף את עצמי גם, זה בסדר.

<זאב בנימין בגין (הליכוד):>
לו כל הימנים היו כמו בני בגין.

<מיקי רוזנטל (המחנה הציוני):>
מר בגין, לא נשאר להם עלה תאנה אחר.

<אוסאמה סעדי (הרשימה המשותפת):>
גם אחרי מה שאמר אתמול על השפה הערבית בדיון שאני ניהלתי כאן, ותודה לך אדוני היושב ראש, אני ניהלתי כמה ישיבות אתמול בוועדת חוקה, שהוא אמר את הדברים, את המשפטים האלה, שבשבילי יחרתו בספרי הכנסת שהוא אמר שכל ההצעות למיניהם, חוקי הלאום למיניהם והצעות החוק הפרטיות לא באות להאדיר - -
<זאב בנימין בגין (הליכוד):>
לגבי השפה הערבית. לגבי השפה העברית, סליחה.

<לאוסאמה סעדי (הרשימה המשותפת):>
הם לא באים להאדיר את השפה העברית אלא להאדיר את השפה הערבית – אני חושב - -
<זאב בנימין בגין (הליכוד):>
עכשיו אתה גם שורף אותי וגם דורך עלי.

<אוסאמה סעדי (הרשימה המשותפת):>
אני תכף אשרוף את עצמי.

<בצלאל סמוטריץ (הבית היהודי):>
יקבלו אותך במרצ.

<מיכל רוזין (מרצ):>
לא, סליחה, אנחנו לא מקבלים אנשים עם עמדות ימניות. אני רק אמרתי שכל הימין יהיה כמוהו. זה שני דברים שונים.

<אוסאמה סעדי (הרשימה המשותפת):>
אני רצתי להתחיל שאני פה שנה בוועדת חוקה - -
<חיים ילין (יש עתיד):>
תבין לאן הגענו, שכל מי שיש לו דעה דמוקרטית-ליברלית הוא שמאלן. תבין לאן הגענו. לא אתה - -
<אלעזר שטרן (יש עתיד):>
חיים, גם טוהר הנשק זה שמאל.

<קריאות:>
- - -

<אוסאמה סעדי (הרשימה המשותפת):>
אני אומר, אדוני היושב ראש, אני כבר כמעט שנה בוועדת חוקה, אדוני היושב ראש. דנו בעשרות הצעות חוק אבל הצעת חוק כזאת, משרד המשפטים, ציון נכשל חבל על הזמן. זה בושה וחרפה שאתם מגישים הצעת חוק כזאת לחקיקה שנויה במחלוקת. חקיקה שסותרת ופוגעת בזכויות יסוד חוקתיות ממדרגה ראשונה, ושום מילה אם אני קורא את הצעת החוק וקורא את ההסברים, זה חוזר על עצמו מילה במילה. אין שום הסבר.

אני הייתי מצפה ממשרד המשפטים, מגורמים מקצועיים, שיבואו ויסבירו את הדברים האלה, ואנחנו לא העלינו את זה רק עכשיו. זה היה ידוע גם לפני וגם אחרי הקריאה הראשונה, שיש פה בעיות חוקתיות בכל העניין הזה של התרומות, האם זה חל על כולם ולא כולם, מדינות תורמות או גופים פרטיים. עניין השקיפות, את גם שרית, שמעתי אותך עכשיו, הרי כפי שאמרה סיגל. מאשימים אותה שהיא מביעה העמדות פוליטיות סיגל פתאום. אני שנה פה מתווכח אתה וכל הזמן מבקר אותה ובחוקים האלה, ולא שמעתי מהצד הזה שיושבים פה גם אילטוב וגם סמוטריץ שאומרים: סיגל, את מביעה דעות והשקפה פוליטית. אבל לפחות שהייתם אומרים שיש את החוק הזה מ-2008, החוק מ-2011, שיש את חובת הדיווח, חובות מוגברות ביותר, שמדברים על דיווח רבעוני מעל 20,000 שקל וזה מופיע באתרים להבדיל מתרומות פרטיות. למה זה לא פוגע בזכויות חוקתיות? איפה המידתיות? כל הדברים האלה לא מילה ולא חצי מילה.
אם אתם חושבים שזה חוק רע, תהיו אמיצים, ולפעמים צריך להיות אמיץ כמו סיגל, שזה הייעוץ המשפטי ואני לא שורף חס וחלילה פה את הייעוץ המשפטי אבל לפחות תגידו את הקושיות שבהצעת חוק כזאת, שהיא פוגעת בזכויות בסיסיות, זכויות חוקתיות. וזה חוק שיש בו רדיפה פוליטית, סתימת פיות לצד אחד בלבד. לצד אחד בלבד. אם לפחות אני, כמו שקראתי אז על ראש הממשלה ואמר את זה היושב ראש, שזה חל על כולם, וזה מהשקל הראשון - - 
<היו"ר ניסן סלומינסקי:>
לא, הוא לא אמר את זה, לא חל על כולם. הוא אומר על העמותות, להסיר את הנושא של התווית על עמותות ושיתחיל מהשקל הראשון. אבל רק על העמותות, לא על כל תרומה.
<אוסאמה סעדי (הרשימה המשותפת):>
אני חושב שהוא אמר על כולן.

<היו"ר ניסן סלומינסקי:>
לא, לא.

<זאב בנימין בגין (הליכוד):>
אני לא שמעתי שהוא מתנגד.

<אוסאמה סעדי (הרשימה המשותפת):>
אני חושב שהוא אמר את זה. הוא אמר "יחול על כולם", תבדוק את זה.
<זאב בנימין בגין (הליכוד):>
יכול להיות שלא אמר אבל גם לא - - -
<היו"ר ניסן סלומינסקי:>
לא אמרתי שהוא מתנגד, אמרתי שהוא לא אמר.
<אוסאמה סעדי (הרשימה המשותפת):>
ולכן, אני חושב גם העניין הזה שדבי כבר הצליחה להשחיל שאלה פה, אנחנו רוצים לדעת, אדוני היושב ראש, על מי זה יחול, במי זה פוגע, זה דבר בסיסי. אני יודע ושמעתי, אבל יכול להיות ששמעתי רק מצד אחד, יכול להיות שיש לו אינטרס אבל אני, כחבר כנסת, על מנת שאני אקבל את מלא התמונה, תבואו אתם כוועדה, כמשרד המשפטים, כרשם עמותות, שיבוא ויגיד החוק הזה חל על מאה עמותות או על שלוש עמותות, אין הבדל. אין הבדל אם כל הצעת החוק הזאת חלה אך ורק למשל במגזר הערבי, על עמותה אחת שזה עדאלה? אתם יודעים מה זה עדאלה? אתם רוצים להרוס את עדאלה, המרכז המשפטי היחיד למיעוט הערבי?
<היו"ר ניסן סלומינסקי:>
ממי היא מקבלת כסף? לא ידעתי אפילו.
<אוסאמה סעדי (הרשימה המשותפת):>
מהאיחוד האירופי, וכתוב, אתה יכול להיכנס לאתר, תפתח את רשם העמותות, כל שקל ושקל ותראה את הדוחות הכספיים שלהם, זה לא במחשכים. זה כמו העמותה של סמוטריץ.
<רויטל סויד (המחנה הציוני):>
תפתח את האתר ותראה.

<היו"ר ניסן סלומינסקי:>
אז מה הבעיה?

<רויטל סויד (המחנה הציוני):>
זה בדיוק משקף. זה שאתה שואל ממי היא מקבלת כסף - - -
<אוסאמה סעדי (הרשימה המשותפת):>
תבוא לכאן - -
<היו"ר ניסן סלומינסקי:>
רויטל, רק לחסוך לך, אל תנסי להספיק את הזמן שלא היית. כבר היו כאלה על הסף של יציאה - 
<רויטל סויד (המחנה הציוני):>
ניסן, אתה חייב להחליף תקליט, אתה כל הזמן חוזר על אותו דבר. תנסה לתת תשובה אחרת, היא לא מעניינת. כבר אמרת אותה. 

<היו"ר ניסן סלומינסקי:>
תנסי פשוט לא להתערב, זה הכל.
<רויטל סויד (המחנה הציוני):>
לא, אני לא רוצה לא להתערב, אני רוצה להתערב.
<היו"ר ניסן סלומינסקי:>
אבל את לא היית כאן כל הזמן ואנשים כמעט הוצאו כשהם התערבו - -
<רויטל סויד (המחנה הציוני):>
זה לא משנה.

<היו"ר ניסן סלומינסקי:>
- - רציתי לחסוך את הצרה הזאת. זה הכל.

<רויטל סויד (המחנה הציוני):>
אז תגיד ככה, אוקי? אל תגיד תשובות אחרות.
<היו"ר ניסן סלומינסקי:>
לא הבנתי למה שאמרת אבל בסדר. אני דן אותך לכף זכות.
<רויטל סויד (המחנה הציוני):>
כולם הבינו.

<אוסאמה סעדי (הרשימה המשותפת):>
את מפריעה לי, רויטל.

<רויטל סויד (המחנה הציוני):>
לך אני לא רוצה להפריע.

<אוסאמה סעדי (הרשימה המשותפת):>
תודה. אני שמעתי את המילה שהשתמש בה הרבה סמוטריץ – אלטרואיזם.

<בצלאל סמוטריץ (הבית היהודי):>
סמוטריץ בחולם.

<אוסאמה סעדי (הרשימה המשותפת):>
אתה התחלת בזה. ואני, האמת, מתוודה, הלכתי ובדקתי מה זה. אז אני קורא בעברית – אני אומר לך מה זה בעברית: זולתנות. זו המילה. בלועזית - אלטרואיזם, היא נטייה, רצון או תכונה של עזרה לזולת המתבטאת בהתנהגות המסבה טוב למישהו אחר ללא תמורה. אתה רוצה להגיד לי שאדון מוסקוביץ וכל התורמים שתורמים לך ולעמותות שלך, הם תורמים ללא תרומה? אין לו מדיניות?
<היו"ר ניסן סלומינסקי:>
מה זה תמורה?

<אוסאמה סעדי (הרשימה המשותפת):>
יש לו אינטרס.

<היו"ר ניסן סלומינסקי:>
אבל אינטרס זו תפיסת עולם.
<אוסאמה סעדי (הרשימה המשותפת):>
ו"האגודה לזכויות האזרח", יש לה מדיניות? עדאלה, יש לה מדיניות?

<בצלאל סמוטריץ (הבית היהודי):>
אין לי בעיה עם מי שתורם להם. זה ההבדל בין מדינה לאדם פרטי.
<היו"ר ניסן סלומינסקי:>
אם מדינה תורמת, יש לה מדיניות.

<בצלאל סמוטריץ (הבית היהודי):>
בדרך כלל יש לה אינטרס.

<אוסאמה סעדי (הרשימה המשותפת):>
איזה אינטרס? אתם יודעים? אני הראשון, ואני כאן מגלה, היתה לי ביקורת - -
<היו"ר ניסן סלומינסקי:>
הדוגמה שהוא נתן על ארה"ב שנתנה, לא היה לה אינטרס? בנושא של אירן, להשקיט את המתח פה, ממש לא הבנתי אבל אני מכבד אותך.

<אוסאמה סעדי (הרשימה המשותפת):>
"האגודה לזכויות האזרח", יש לי ביקורת קשה עליה, והיבעתי הרבה ביקורת. הם הגינו על שמאלנים, על ערבים, על יהודים, על מתנחלים, על איתמר בן גביר אני זוכר שפעם אני כתבתי והגשתי מכתב – "האגודה לזכויות האזרח" מגינה על אביר הדמוקרטיה איתמר בן גביר. אמרו לי שאנחנו פה, "האגודה לזכויות האזרח" מגנים על כל זכויות האדם וכל זכויות האזרח בלי הבדלי השקפות פוליטיות וזה וזה וזה. זה "האגודה לזכויות האזרח". אבל עכשיו אתם רוצים לסתום את הפיות שלהם כי אתם לא רוצים להתמודד עם הדוחות ועם המידע שהם מעבירים גם בישראל וגם בעולם. הם חושפים את הפנים האמתיות שלכם, וכאשר מדובר על הכיבוש ועל ההתנחלויות, אז אתם פתאום כבר רוצים שקיפות ודמוקרטיה. אתם, אל תדברו על דמוקרטיה ולא על שקיפות כי אתם רחוקים מהדמוקרטיה ומזכויות אדם ומזכויות בסיסיות מרחק ארץ והשמש. תתביישו לכם שאתם מדברים על דמוקרטיה וזכויות אדם. סמוטריץ. 

<בצלאל סמוטריץ (הבית היהודי):>
אם היו רק שלוש ארבע עמותות לא היינו מחוקקים.
<אוסאמה סעדי (הרשימה המשותפת):>
אז זה שלוש, ארבע עמותות, תבדוק את זה.
<אורן אסף חזן (הליכוד):>
סעדי, זה סרט אימה מה שאתם עושים לנו.
<אוסאמה סעדי (הרשימה המשותפת):>
אורן, בוקר טוב.

<היו"ר ניסן סלומינסקי:>
אורן, אני מבקש.

<אוסאמה סעדי (הרשימה המשותפת):>
עכשיו גם אורן חזן ידבר על זכויות אדם ודמוקרטיה.

<היו"ר ניסן סלומינסקי:>
לא, עזוב, אזוב.

<אורן אסף חזן (הליכוד):>
אוסאמה, אני מעניין אותי קודם כל העם היהודי, אחרי זה כל השאר. עזוב אותי זכויות אדם.

<היו"ר ניסן סלומינסקי:>
אורן, נכנסת עכשיו, אני מבקש. יש כאן אנשים שנמצאים על קריאה שנייה אפילו אז אני מבקש.
<אוסאמה סעדי (הרשימה המשותפת):>
לכן, אני חושב שהחוק הזה לא חוקי, לא מידתי, לא דמוקרטי, ואם הכנסת הזאת תחוקק את החוק במתכונת הזאת ולא תשמע אפילו את כל ההיגיון של בני בגין עם כל ההערות שלו, אנחנו פונים לבג"ץ ואנחנו נדאג לבטל את החוק הזה, האנטי דמוקרטי. תודה.
<בצלאל סמוטריץ (הבית היהודי):>
איזה פחד.
<אורן אסף חזן (הליכוד):>
אני כבר רואה איך אני לא נרדם בלילה.

<היו"ר ניסן סלומינסקי:>
רבותי, אני משתדל ללכת לפי הסדר של הח"כים אבל חשבתי לפי סדר הישיבה אבל מאחר והישיבה מתבלבלת אז אני אנסה לזכור לפי סדר הגעתם. לכן מיקי, אבל אם אני אתבלבל, אני מתנצל.
<מיקי רוזנטל (המחנה הציוני):>
תודה רבה לך אדוני היושב ראש. אני רוצה לגיד כמה מילים עקרוניות ואחר כך להתייחס לגופו של החוק: תראו, לאף אחד מאתנו אין מונופול לא על החוכמה, לא על האמת ולא על הדמוקרטיה. לא לי ולא לסמוׂטריץ. אחד המבחנים המהותיים לחקיקת חוק האם הוא דמוקרטי או לא זה האם הוא מיועד לקבוצה פרטיקולארית או האם הוא בא למנוע תופעה מדאיגה ולתקן עיוות בחברה. התוצאה של החוק הזה, ואני שמעתי עכשיו את סמוׂטריץ שהרבה פעם אומר דברי טעם אפילו, שמעתי את הנחת היסוד - -
<זאב בנימין בגין (הליכוד):>
חבר הכנסת סמוׂטריץ בחולם. אני מבקש להסביר, יש איזה קושי לאנשים כי גם לאהוד אוׂלמרט קראו אוּלמרט. בערבית אין חולם אז אולי בגלל זה משתמשים רק בשורוק.

<מיקי רוזנטל (המחנה הציוני):>
אני אחזור לדברי: טען חבר הכנסת סמוׂטריץ שההנחה הבסיסית שלו, כשהוא ביקש לחוקק את החוק הזה, שיש דיפרנציאציה לכאורה בין גופים או אנשים פרטיים לבין מדינות, שמדינות יש להם אינטרסים ואנשים פרטיים, אני מצטט אותו, בדרך כלל, יש להם רק כוונות טובות.

עכשיו, עם כל הכבוד, ויש כבוד לעתים, לא שמעתי שטות גדולה מזו בכנסת ישראל מאז כינונה. זאת אומרת, לכולם יש אינטרסים, למדינות יש אינטרסים ולאנשים פרטיים יש אינטרסים. לתאגידים יש אינטרסים ולכולם יש אינטרסים. הניסיון לייחס לזה כוונות כאלה ולאחרים כוונות אחרות עומד בבסיס – אם אתה לא מיתמם, ואני מקווה שאתה לא מיתמם - -

<בצלאל סמוטריץ (הבית היהודי):>
אתה מאד פסימי...

<אורן אסף חזן (הליכוד):>
אמר התמים הראשי.
<היו"ר ניסן סלומינסקי:>
בצלאל, אורן, בבקשה.

<מיקי רוזנטל (המחנה הציוני):>
- - אני מקווה שאתה לא מיתמם באבחנה הזאת אבל היא נועדה לשרת באמת תכלית אחת והיא שיהיה שוני בחוק עצמו בין מי שיש לו אינטרסים להשפיע פה והוא אדם פרטי לבין מי שיש לו אינטרס להשפיע פה והוא מדינה. 

עכשיו, אני לא מתנגד לכל סעיפי החוק, וקשה לטעון שאני נגד שקיפות, אני מקדם שקיפות באופן סיסטמתי בכנסת הזאת ובכלל. אני חושב שחלק מהדברים שמתבקשים בחוק הזה, אין להם שום קשר לשקיפות אבל לפחות אם הייתם באים בניקיון כפיים ואומרים: תראו, יש בעיה של גופים שונים שמשפיעים על המדיניות פה ומנסים להשפיע באופן לא הוגן, לא הגון, ולפחות אנחנו לא רוצים לחסום את זה אבל אנחנו רוצים לדעת מי הם, זה יחול על כל מי שמנסה לעשות את המהלך הזה, אז אתה מייצר לפחות חוק שהוא דמוקרטי. אפשר לחלוק עליו אבל הוא חל על כל מה שאתה מנסה למנוע. 

עכשיו, לומר שתאגידים גדולים ואנשים פרטיים לא משפיעים כמו מדינות, אני רק אדגים: אם היינו מחילים את החוק הזה גם על אנשים פרטיים ולא רק על עמותות אלא גם על פוליטיקאים, אז ראש הממשלה לפני כל נאום שלו בכנסת היה צריך לעמוד על הדוכן ולהגיד ככה: גילוי נאות - יש לי אדם שקרוב אלי ומממן לי עיתון במדינת ישראל שמקדם רק אותי או את דעותיי - -
<אורן אסף חזן (הליכוד):>
- - -

<היו"ר ניסן סלומינסקי:>
אורן, בבקשה.

<מיקי רוזנטל (המחנה הציוני):>
- - ושרת המשפטים היתה צריכה לומר שהיא מקבלת כסף מעבריין וסוחר סמים, שזה נכון לצערנו. אני לא רוצה להכביר בדוגמאות נוספות אבל זה רק נועד להסביר כמה זה אבסורדי.

אם אתם רוצים שקיפות, אני בעד שקיפות. אם רוצים יותר שקיפות, צריך לשקול כי הרי בסוף זה עניין של משקל ומידה מתי זה מתחיל להיות שקיפות וזה מתחיל להיות ביזוי. ויש פה באמת שאלה, אני אומר לך, כי בסופו של דבר האומץ של האנשים, היכולת שלהם להידבר, העלויות הכספיות שאתה משית עליהם בחוק הזה וכולי וכולי נועד בסופו של דבר לעשות מה שעשיתם בהצלחה די גדולה, זה להגיד את הדבר הבא: שמאלני זאת מילה גסה. שמאלני זאת קללה. - -
<אורן אסף חזן (הליכוד):>
אני כמעט מאמין לך. זה הזוי מה שקורה פה.

<היו"ר ניסן סלומינסקי:>
אורן, תהיה לך זכות דיבור ותגיד מה שאתה רוצה, לא עכשיו.
<מיקי רוזנטל (המחנה הציוני):>
- - ארגונים שמקדמים זכויות אדם זה נגד האינטרס של המדינה. זה מה שאתם אומרים וזה חמור מאד.
<אורן אסף חזן (הליכוד):>
לא, ארגונים שממומנים - - - שפוגעים, זה נגד המדינה.
<היו"ר ניסן סלומינסקי:>
אורן, בבקשה.

<אוסאמה סעדי (הרשימה המשותפת):>
ממתי אתה חבר בוועדת חוקה? ממתי אתה מתערב?
<אורן אסף חזן (הליכוד):>
אני חבר בכל הוועדות ואני מגיע לאן שחשוב לציבור שאני אגיע.

<היו"ר ניסן סלומינסקי:>
אורן, בבקשה.

<אוסאמה סעדי (הרשימה המשותפת):>
- - -

<אורן אסף חזן (הליכוד):>
הוא מפחד מדברי האמת - - -

<היו"ר אניסן סלומינסקי:>
אורן, בבקשה.

<מיקי רוזנטל (המחנה הציוני):>
אני רוצה לומר עוד שלושה דברים בקצרה, אני מבין שאין לי הרבה מאד זמן: אז קודם כל, ההבדל בין החוק האמריקאי, שהרבו לצטט אותו פה וגם בנימוקים לחוקים הנלוזים שמביאים הנה, החוק האמריקאי חל על אנשים פרטיים במפורש ולא רק על עמותות, וזה הבדל משמעותי. אם אתם רוצים, יאללה, אז בואו נלך עם זה אבל תלכו על זה באמת כמו שצריך ולא – אני יודע בדיוק איפה עובר הקו, והקו עובר רק נגד עמותות שמאל או בעיקר. יכול להיות שפה ושם גם תחדור איזו עמותה אחרת אבל זו המשמעות. אני מבקש בהקשר הזה שיושב ראש הוועדה יבקש מה-מ.מ.מ לקבל במהירות - - 

<אורן אסף חזן (הליכוד):>
לא נורא, תתמודדו.
<מיקי רוזנטל (המחנה הציוני):>
- - ובמהרה, ולפני שמצביעים על החוק הזה, על מי החוק הזה ישפיע בנוסחו הנוכחי. איזה ארגונים וכמה ארגונים, זה מידע חשוב לחקיקה והוא כמעט בלתי אפשרי שלא נקבל מידע כזה. זה דבר אחד.

הדבר השני – היה אפשר באמת להשיג פה כבר תכלית ראויה, זו המלצתו של מבקר המדינה כבר שנים, שהנושא הזה של תרומות מחו"ל בכלל לפוליטיקאים הוא לא סביר כי גם המבקר לא מסוגל לבדוק את האינטרסים של האנשים שתורמים לפוליטיקאים. חלק ניכר מהפוליטיקאים הישראלים, עיקר המימון שלהם בא מחו"ל. אין ספק שבתוכו גלומים גם אינטרסים שיכול להיות שהם לגיטימיים אבל שהציבור ידע אותם.
הדבר השלישי - -

<אורן אסף חזן (הליכוד):>
מיקי, יש לי שאלה - -

<מיקי רוזנטל (המחנה הציוני):>
אורן, אני מבקש ממך, תן לי לסיים. תשאל ואני אענה לך בכנות. אני מאמין לך שזאת שאלה - -
<היו"ר ניסן סלומינסקי:>
אורן, פעם ראשונה. די. אי אפשר, אחרת לא יהיה דיון כי כמוך כל אחד רוצה להתערב ואת כל אחד אני מנסה להשתיק. די, לא. בבקשה מיקי.
<מיקי רוזנטל (המחנה הציוני):>
- - ומבקר המדינה המליץ לשנות את החוק כבר כמה פעמים כי אנחנו רואים שיש בעיה. רק אתמול חווינו דוח כואב מאד על ראש ממשלה, ואני לא רוצה לעשות ניגוח פוליטי פה אבל - -
<ענת ברקו (הליכוד):>
על הדרך אתה עושה.

<מיקי רוזנטל (המחנה הציוני):>
- - הוא קיבלת תרומות של חצי מיליון שקלים לפי הדוח, רק לפי מה שמופיע בדוח, מאנשים שיש להם אינטרסים במדינת ישראל, ואת זה אתם כמובן לא רוצים שראש הממשלה ילך עם תג, אני מקווה - -
<אורן אסף חזן (הליכוד):>
מה זה רלוונטי עכשיו?
<מיקי רוזנטל (המחנה הציוני):>
עכשיו לדבר האחרון: - -
<אורן אסף חזן (הליכוד):>
רק מילה.
<היו"ר ניסן סלומינסקי:>
לא. 

<מיקי רוזנטל (המחנה הציוני):>
- - אני רוצה להתייחס לדוגמה של חבר הכנסת בגין, בגין ההשפעות של גופים זרים והדוגמה שלו היתה מצוינת והיא גם מוכיחה כמה החוק מגוחך ולא ישיג את – חוץ מהפגיעה באנשים, הוא לא ישיג את תכליתו. תראו, כמעט לכל מפלגה בעולם, בוודאי לאיחוד האירופאי, יש הרבה מאד גופים מסונפים שמקבלים תמיכה, ואפשר להעביר את התמיכה הזאת דרך גופים שלישיים, והתוצאה תהיה שחוץ מסמוטריץ שירשום עוד חוק אנטי-דמוקרטי בעיני על חגורתו, לא יהיה לחוק הזה שום השפעה ואולי קצת ביזוי של כמה אנשים. כמו שאתם אומרים, הרי הכסף לא יפסיק לזרום, העמותות לא יפסיקו לפעול, והתוצאה תהיה שחוקקנו עוד חוק מטופש אחד בכנסת כמו שורה שלמה של חוקים - -
<אורן אסף חזן (הליכוד):>
אז מה באמת מפריע לך, ממה אתם חוששים?

<היו"ר ניסן סלומינסקי:>
אורן, אתה לא יכול להפריע. פעם שנייה.

<אורן אסף חזן (הליכוד):>
מה פעם שניה? זה דיון, זה לא - -

<היו"ר ניסן סלומינסקי:>
לא, זה לא דיון על הדברים של מיקי. הדיון על הנושא - -

<אורן אסף חזן (הליכוד):>
אז אני רוצה להבין מה מפריע לו. החוק הזה אין בו כלום ושום דבר.
<אוסאמה סעדי (הרשימה המשותפת):>
אז למה לחוקק את זה?

<אורן אסף חזן (הליכוד):>
למה לא? אין בו כלום.

<היו"ר ניסן סלומינסקי:>
אורן אל תתפרץ כי כולם בלחץ ואני לא רוצה - -
<אורן אסף חזן (הליכוד):>
מה בלחץ? אל תוציא אותי החוצה.

<מיקי רוזנטל (המחנה הציוני):>
יש לי הצעה קונקרטית לסיום הדברים כי הרי בסופו של דבר אנחנו פה מחוקקים חוק: אני חושב שאם הכוונה היא כוונה כנה לחשוף אינטרסים זרים שמבקשים להשפיע על מדינת ישראל, בואו נחיל את זה על כל מי שמנסה להשפיע על מדינת ישראל בין אם הוא תאגיד, בין אם הוא מדינה, בין אם הוא אדם פרטי, בין אם הוא אל הון וכולי וכולי, ונעשה את זה באופן מידתי כי גם החוק בסופו של דבר לא מידתי - -
<היו"ר ניסן סלומינסקי:>
מה, לאסור?

<מיקי רוזנטל (המחנה הציוני):>
לא, לא לאסור, חס וחלילה. לכולם, שייקחו לכולם כסף, אני אין לי שום בעיה - -
<היו"ר ניסן סלומינסקי:>
אז מה ההצעה אמרה, לא הבנתי.

<מיקי רוזנטל (המחנה הציוני):>
ההצעה אומרת שכל מי שמנסה להשפיע על מדינת ישראל ותומך – שתהיה חובת דיווח אבל לא כמו עכשיו. ואז, לפחות המשמעות תהיה שיש כנות בכוונה ולא ניסיון חיסול של עמותות - - 
<אורן אסף חזן (הליכוד):>
שקיפות. הוא רוצה שקיפות לכולם.

<בצלאל סמוטריץ (הבית היהודי):>
- - -

<היו"ר ניסן סלומינסקי:>
לא, לא. בצלאל לא.

<מיקי רוזנטל (המחנה הציוני):>
- - מי שתורם 50% לעמותה מסוימת, בין אם הוא אדם פרטי ובין אם הוא... חל עליו החוק הזה.
<אורן אסף חזן (הליכוד):>
אז מיקי, אולי בשלב הזה נאשר את זה.

<מיקי רוזנטל (המחנה הציוני):>
אתה רוצה לשאול שאלות? תשאל.

<היו"ר ניסן סלומינסקי:>
לא, מיקי, לא. זה לא שאלות ותשובות.

<אורן אסף חזן (הליכוד):>
היו"ר לא מרשה לי.

<היו"ר ניסן סלומינסקי:>
רבותי, סדר הדיבור יהיה כזה: סדר הדיבור, אם אני אזכור טוב זה יהיה עכשיו אלעזר, מיכל, רויטל, ענת ואורן, אם אני זוכר טוב. בבקשה.
<אלעזר שטרן (יש עתיד):>
תודה. כיוון שבצלאל פתח עם הדוגמה של מוסקוביץ ועיר דוד, אז מה שנקרא בהפוך את חטאיי אני מזכיר היום אבל את גאוותי - אני חבר בעמותת ידידי עיר דוד, ואני גאה על כך ואני חושב שזאת עמותה שעושה דברים חשובים אבל באותה מידה בדיוק, קצת יותר, אני מתבייש במה שקורה כאן. אני אומר את זה בגלל שמי שמדבר על החוק הזה, ואני אומר לבצלאל חברי, ואתמול או שלשום דיבר על אחדות העם, אז חל על הדברים האלה "רוממות אל בגרונם וחרב פיפיות בידם". יש פה אוסף של חוקים שאני מרגיש נבוך כמי שלא אוהב לעמוד במבחן הלאומיות השכם והערב. אני מרגיש שאני נתון בסוג של תחרות על ההמון שלא מעמיק, על הציבור שאין לו זמן להעמיק בין בצלאל ובין מרים, אם אתה רוצה בין בצלאל סמוטריץ לבין מרים רגב. אני לא מבין למה צריך את החוק הזה. כבר אמר פה חברנו בני בגין, שכל מדינה שתרצה לעקוף, תעקוף דרך עמותה בשנייה, גם ארצות-הברית. ואני, דרך אגב, הרבה יותר פוחד מאנשים פרטיים מאשר ממדינות. למדינות יש סוג של שליטה ואינטרסים. באנשים פרטיים העסקים לא ברורים. אני אגיד יותר מזה: יש יותר מדי מנהיגים במדינה הזאת שחשודים בפלילים ובקבלת כסף מאנשים פרטיים מאשר ממדינות. אני עוד לא ראיתי בן אחד שיש עליו חשד שהוא קיבל כסף ממדינה, אבל אני מכיר מנהיגים שחשודים בכספים ממדינות. 

אני רוצה להגיד יותר מזה: האינטרסים של המדינות הם אינטרסים ברורים, גם אם אני לא מסכים אתם. האינטרסים של האנשים הפרטיים הם מאד לא ברורים, ומי שמשלם את המחיר זה הציבור, בקבלת החלטות של אותם אישי ציבור בשלבים מאוחרים יותר.
אני חושב שהחוק הזה מהתחלה, גם לפני שהורידו אותו אבל הורידו חלק מהדברים, הסימון הוא לא סתם החזיר אותנו לימים אחרים ולא סתם הורידו את זה. אני באמת חושב שהרווחים היחידים של החוק הזה זה יהיה רווחים של הסתה ורווחים של קרעים בעם. למה? הרי אנחנו יודעים שבין החוק, איך שהוא הוצע בהתחלה לבין איך שהוא הגיע, יהיה מרחק גדול כמו בהרבה חוקים. וכל הדיונים המקדמיים פה בוועדת חוקה על אוסף של חוקים שבסוף יוצאים חוקים שגם איתם לפעמים אני לא מסכים אבל הם כלל לא דומים למה שבא פה בהתחלה. ומה שאני אומר לך, כיושב ראש הוועדה, שהתחושה הזאת – אני חושב שיש לנו אחריות כמנהיגי ציבור, לא אחריות רק להעביר חוקים. יש לנו אחריות למה מרגישים, וגם אם עכשיו יש קואליציה לא של 61 אלא של 65 או 66, בסוף באמת אני חושב שבצלאל כן רוצה סוג של אחדות עם הרבה מאד תנאים כאילו אבל רוצה. 

אז אני לא מבין מה עושים פה. אני לא מבין. ואני אומר באמת, כמו שר הביטחון שכבר האשימו אותו בחוסר ציונות בגלל שכאילו הוא בוחר באיזה תפקיד להיות וכנראה המדינה לא חשובה לו בגלל שהציעו לו שר החוץ – אם הוא באמת רוצה לשרת את המדינה, אז למה הוא הולך הביתה. ואנחנו יודעים שאת מבחני הציונות שלו הוא כבר גמר מזמן, גם אנחנו, שלא יעמידו אותנו במחנים האלה. ואם רוצים כל פעם להביא אותנו להצביע נגד חוקים שלפעמים יש בהם היגיון, אז בבקשה, שיתנו לנו את הקרדיט, אנחנו אוהבים את המדינה לא פחות ממי שעכשיו מצליח לייצר ממשלה שהוא קורא לה "לאומית". אנחנו לא פחות לאומיים. 

ואני מבקש גם ממך, מאחורי הקלעים, לא רק כאן, תתפוס אותם. אני מבין את היתרונות של הפריימריז, אני מבין מי בעל הפריימריז, אני יודע כמה אחוזים באים לפריימריז, אני יודע כמה מאורגנים. אני מכיר את חוסר השקיפות במי מארגן להם את ההסעות. תתחילו עם השקיפות שם ותסתכלו אחר כך מה התוצאות של היעדר שקיפות שם, מה זה עושה לנו כאן. ובסוף, אתה יודע, לא יצא החוק הזה אז באמת חבל. תודה.
<היו"ר ניסן סלומינסקי:>
תודה. מיכל ואחר כך רויטל.

<מיכל רוזין (מרצ):>
תודה אלעזר על הדברים המדהימים באמת. ככל שאני שומעת יותר ואני מבינה יותר, ואני ניהלתי עמותה חמש שנים ואני יודעת היטב מה זה אומר להגיש את כל הדוחות לרשם העמותות ולניהול תקין - -
<אורן אסף חזן (הליכוד):>
איזו עמותה?

<היו"ר ניסן סלומינסקי:>
אורן, עזוב נו. בבקשה מיכל.
<מיכל רוזין (מרצ):>
תבדוק בקורות חיים. אני יודעת היטב עד כמה הדברים מחמירים, ויתכן שצריך להחמיר אותם יותר. אני חושבת שהצעת החוק הזאת במידה מסוימת מטילה ספק ביעילותו של רשם העמותות, במה שכבר המחוקק קבע. אם המחוקק חושב שיש בעיה עם הליך ניהול תקין וקבלת אישור כעמותה וקבלת כל האישורים המתאימים אז צריך לפתוח את הדברים האלה, צריך לדבר עליהם. אפשר לדבר עליהם, אפשר לדבר האם 20,000 זה סכום שמעליו באמת לא צריך לדווח ואפשר להסתיר. אני לא חושבת שצריך להסתיר אף תורם. מי שתורם, צריך לדעת את זה. הזכרת את עיר דד, אני לא רוצה להזכיר מי תרם לעיר דוד ומה היו האינטרסים שלו, ואיך אנשים טובים בכל העולם תורמים המון המון כסף למטרות, מימין ומשמאל, אנשים פרטיים שבסופו של דבר המטרה שלהם היא לא האידיאולוגיה ולא שינוי מדיניות. היא רק השפעה כלכלית-מסחרית שפעמים רבות מקבעת פה עמדות, מקבעת פה תוצאות בחירות, מקבעת פה הרבה מאד החלטות של המדינה שלכאורה לא באות מהמקום האידיאולוגי אבל משפיעות על האידיאולוגיה ומשנות פה תפיסות עולם ועתיד המדינה, כולל אפילו החלטה ליציאה למלחמה. ולכן, הדברים מעורבים, אי אפשר לנתק, ואני הרבה יותר מודאגת מהדברים האלה, כפי שאמר חברי, חבר הכנסת רוזנטל. 

אני חושב שמי שמדבר על תרומות זרות – א. אתם יודעים, קצת מצחיק שמדינת ישראל קיימת ומתקיימת בחלקה הגדול מכספים גדולים מאותן מדינות שאנחנו מתנגדים לקבל מהן תרומות לעמותות, תרומות זניחות לעומת המיליארדים והצוללות והמטוסים שאנחנו מקבלים מאותן מדינות בדיוק והממשלות עצמן. זה בסדר שהן נותנות מיליארדים או צוללות או מטוסים אבל כשהן נותנות לעמותה קטנה שתוכל לפנות לבית משפט, זה מפרק את מדינת ישראל ופוגע בנו. ובכלל, תסלחו לי, ההיסטריה הזאת שכל דבר פוגע בנו ומקלקל את מעמדה של מדינת ישראל – קצת אמון בכוחה של המדינה, בחוזק שלה, ביכולת שלה, בדמוקרטיה שלה. כל דבר אתם באמת חושבים שעכשיו גורם זר, סוכן זר הופך אותנו ומפרק את המדינה ומשפיעה על מהלכים מדיניים-פוליטיים? באמת, עם כל הכבוד, אתם בשלטון, הקוזק שנגזל, ההיסטריה הזאת, הפרנויה הזאת ממי שמשפיע.
אין ספק, אחרי שבאמת פורסים את כל העובדות, ומי שמכיר איך הקרנות האלה בחו"ל עובדות, עם כאלה כללים נוקשים ושקיפות כל כך גבוהה לעומת התרומות הפרטיות, מבין שמדובר פה אך ורק בדבר אחד, ולא סתם מתעקשים אתך, ניסן, להביא את רשימת העמותות שאמורות להיפגע מהחוק הזה, כי מדובר בהמשך הרדיפה הפוליטית נגד ארגוני השמאל, זה דבר חד-משמעי. זה לא לגיטימי. גם אלעזר שאומר את זה, הוא מצדיק תוך כדי הנאום שלו מי ציוני ומי לא ציוני ומי לאומי ומי לא לאומי וכמה אני אוהב את המדינה. אנחנו לא צריכים להצדיק כמה אנחנו אוהבים את המדינה. כולנו אוהבים את המדינה. ולכן, כל ההצדקות האלה כל הזמן נובעות מדבר אחד, שכל הזמן שמים אותנו באיזה שהוא נייר לקמוס, שאנחנו צריכים להוכיח שאנחנו בעד המדינה, ואם יש לנו עמדה אחרת מהממשלה, זה לא אומר שאנחנו נגד המדינה. אנחנו חושבים ומאמינים שאפשר לתת, הדמוקרטיה שלנו מספיק חזקה בשביל לאפשר את - -
<אורן אסף חזן (הליכוד):>
לא, אבל שהולכים ומשתלחים בחיילי צה"ל זה נגד המדינה.
<היו"ר ניסן סלומינסקי:>
אורן, אורן.

<מיכל רוזין (מרצ):>
- - הפעילות של ארגונים לזכויות אדם, זה זכויות אזרח. יש פה רדיפה פוליטית נגד ארגוני השמאל, דה-לגיטימציה לשמאל, למפלגות השמאל, אנחנו שומעים את זה. כל דבר אנחנו עוכרי ישראל. תכף תשמע פה חברי כנסת שיגידו את זה, הם לא מתביישים להגיד את זה - -
<אורן אסף חזן (הליכוד):>
כבר אמרתי לך, אני לא צריך לחזור.
<מיכל רוזין (מרצ):>

אני לא אמרתי שאתה אומר את זה. הבהרת היטב את עמדתך - - 

<אורן אסף חזן (הליכוד):>
אני אמרתי.

<מיכל רוזין (מרצ):>
אבל אנחנו שומעים את זה חדשות לבקרים וזה סוג של פופוליזם שכמו שאמרת, הוא טוב לפריימריז אבל בסופו של דבר אחדות – ואז עושים לנו קמפיינים ברדיו, יום האחדות, אחדות, אחדות. זה בדיוק ההיפך מאחדות אבל זה גם לא משהו שאני מרוממת כאיזה שהוא אידיאל.

חבר'ה, ההצעה הזאת, ברור מי בית היוצר לה. מה לעשות? כן, חבר הכנסת סמוטריץ, אילטוב, חברת הכנסת השרה אילת שקד. זה לא לחינם מגיע משם, זה בא מטעמים קואליציוניים, ברור. זה איזה שהוא אתנן שנותנים, ובצלאל סמוטריץ מזמן – ואתם יודע מה? כבוד. מזמן כבר הפך להיות זה שמנהל את הקואליציה, זה שמוביל. יש הצעת חוק שלו שלא עוברת? סליחה, לא רצו להעביר לך הצעת חוק עצרת את כל היום, הלכנו הביתה. הלכנו הביתה בחמש כי לא העבירו לך הצעת חוק. עזוב. בצלאל, אני אומרת כבוד, לא תודה. תודה זה משהו אחר - - 

<בצלאל סמוטריץ (הבית היהודי):>
תודה, גמרנו בחמש.

<מיכל רוזין (מרצ):>
תודה זה משהו אחר. אני, אין לי בעיה, מרץ נשארת עד ארבע לפנות בוקר אחרי כולם. אין לי בעיה עם השעות, כמו שכולם יודעים. - - 
<אורן אסף חזן (הליכוד):>
השקרים פה, אין להם גבול.
<מיכל רוזין (מרצ):>
- - אתם אלה שבאים להתחנן לקיזוזים. אני אומרת – כבוד, אבל זה לא כבוד למדינה, זה לא כבוד לכנסת. זה התפקיד שלך אולי מול הקהל שלך, זה לא כבוד לכולנו. בסופו של דבר ההצעת חוק הזאת לא ראויה. אתם יודעים מה? לקחו אותי לשבועיים לארצות-הברית להסביר את מדינת ישראל בארצות-הברית, לכל הקהילות היהודיות. מעבר לזה שהם מזועזעים למה שאנחנו עושים עם נושא הכותל והרפורמים והקונסרבטיבים, מעבר לזה שהם מזועזעים מאיך התערבנו בנושא אירן בתוך ארצות-הברית באופן שלא היה תקדים לפניו אבל הדברים האלה, הם פשוט לא מבינים. הם אומרים: תסבירו לנו, אנחנו לא מצליחים להבין. אנחנו מדינה דמוקרטית שכל היום אנחנו מדברים על דמותנו בעולם ואנחנו – אתם, מהצד הימני של המפה כל היום פוגעים. תדעו לכם שכשמפגינים BDS לא מצטטים את עדאלה. אלה של ה-BDS מראים שלטים מה אומרת מירי רגב ומה אומר סמוטריץ ומה אומרת אילת שקד - -
<אורן אסף חזן (הליכוד):>
מה אומר סגן הרמטכ"ל.

<מיכל רוזין (מרצ):>
- - כי את אלה מצטטים, כי אתם מספקים הכי הרבה תחמושת לאויבים שלנו, והדבר הזה זה תחמושת נגד הדמוקרטיה החזקה של מדינת ישראל.

<אורן אסף חזן (הליכוד):>
את רק מעבירה לו מפות.

<היו"ר ניסן סלומינסקי:>
אורן. בבקשה רויטל.

<מיכל רוזין (מרצ):>
תגיד לי, אתה לא מתבייש? חצוף. אתה חצוף.
<אורן אסף חזן (הליכוד):>
אני שם לך את האמת בפרצוף.

<היו"ר ניסן סלומינסקי:>
אורן, ביקשתי ממך. 
<אורן אסף חזן (הליכוד):>
היא צועקת ואתה אומר אורן?

<היו"ר ניסן סלומינסקי:>
לא, כי אתה מתערב וביקשתי ממך. תהיה לך זכות דיבור, יכול להיות שבסוף לא תהיה אם אני אוציא אותך. מה אני אעשה? רויטל, בבקשה.

<אורן אסף חזן (הליכוד):>
אתה אוהב אותי, אתה לא יכול לעשות את זה.
<רויטל סויד (המחנה הציוני):>
אנחנו נאבקים - כשאני מדבר על "אנחנו" אז אני מדברת עלינו, כחברה בכלל, כל הזמן נגד אכיפה סלקטיבית בכל מיני דברים. אנחנו לא רוצים להפלות ציבור מסוים, אנחנו לא רוצים שאנשים מסוימים, בחוק יחול עליהם ועל אחרים לא. בבתי המשפט, שמהם אני מגיעה, עושים הכל כדי שלא תהיה בשום דרך וצורה שהיא אכיפה סלקטיבית על ציבור מסוים, על אדם מסוים ועל האחר לא. ומה שאנחנו עושים פה היום, ולצערי הרב לא רק היום, אנחנו באיזה שהוא תהליך מאד מאד קלוקל, ועכשיו זה חלק ממנו, זה לעשות חקיקה סלקטיבית. וחקיקה סלקטיבית היא חקיקה מסוכנת. היא מסוכנת מאד לכולנו, לא לחלק, לא לצד אחד. היא מסוכנת למדינה, היא מסוכנת לחברה והיא מסוכנת.
בצלאל, אני רוצה לומר לך משהו: אתה ושכמותך וכל מי שדוגל בחוק הזה, אני בטוחה שאתם מונעים מטעמים אידיאולוגים ומאמינים במאת האחוזים שמה שאתם עושים זו צדקת הדרך שלכם. אני בטוחה. אני לא חושבת שאתם רוצים פה משהו אחר אבל אני רוצה לומר לכם מה אתם עושים: אתם מכניסים אותנו למחשכים. אתם מחשיכים את התקופה. אתם מחשיכים את המדינה. אתם מחשיכים את החברה. אתם לוקחים את המדינה המדהימה שיש לנו, שהיתה צבועה בצבעים מדהימים והיא עדין צבועה בצבעים ראויים, נאורים, מבורכים, ואתם לא יודעים איך זה נראה מבחוץ. אתם לא מגיעים באמת למקומות שאנחנו מגיעים אליהם - -

<ענת ברקו (הליכוד):>
מה? מה? מה?
<אורן אסף חזן (הליכוד):>
הם לקחו בעלות על הכל. 

<רויטל סויד (המחנה הציוני):>
- - מיכל רוזין סיפרה לכם על הנסיעה לקהילות היהודיות. - -

<ענת ברקו (הליכוד):>
מה זה הבדיחה הזאת? רק את מגיעה לקהילות היהודיות? רק אתם מגיעים למקומות האלה.

<אורן אסף חזן (הליכוד):>
הכל שייך לכם. מי אנחנו בכלל? אולי נקום ונלך? אולי נצבע את עצמנו בכחול וניזרק לים?

<ענת ברקו (הליכוד):>
היא אמרה שרק אתם מגיעים למקומות האלה. 

<מיכל רוזין (מרצ):>
היא לא אמרה את זה.

<ענת ברקו (הליכוד):>
זה בדיוק מה שהיא אמרה. יש לך בעיות בהבנה הנשמע והנקרא.
<היו"ר ניסן סלומינסקי:>
ענת. אורן, אם היא אמרה משהו שאתה לא מסכים, אז מה קרה? גם אתה אומר הרבה דברים שהיא לא מסכימה.
<אורן אסף חזן (הליכוד):>
זה הסתה "פר אקסלנס".

<היו"ר ניסן סלומינסקי:>
לפי החוק זה לא הסתה. כן רויטל.
<רויטל סויד (המחנה הציוני):>
אנחנו מגיעים למקומות שאתם לא הגעתם אליהם, - - 

<אורן אסף חזן (הליכוד):>
מי אנחנו בכלל?

<רויטל סויד (המחנה הציוני):>
- - וכשהגעתם אליהן, לאותן קהילות חזקות, יהודיות, שתומכות במדינת ישראל, שהראו לנו איך הם עמדו ב"צוק איתן" והפגינו לעיני כל העולם לטובת מדינת ישראל, לא מדינה אחת בארצות-הברית, לא שתיים, לא שלוש ולא ארבע. אז ישב שם השר צחי הנגבי ולא יכול היה לומר מילה, ואנחנו עמדנו והגנו על המדינה, על הדמוקרטיה, על מה שקורה פה. אנחנו, אני, מיכל, נחמן שי. לנו נתנו להגיד את המילים האלה כי אנחנו מהאופוזיציה, יכולים לייצג את מדינת ישראל מה שהקואליציה, שמביאה את כל סדרת החוקים האלה מתקשה לעשות לא מול הגויים, לא מול הגויים, מול האחים שלנו שמבקשים הסבר מה קורה במדינת ישראל. אנחנו עמדנו מול רבנים אורתודוכסים, ישבנו מולם, והם אמרו: אנחנו לא מסוגלים יותר לקחת את הצעירים היהודים ולומר להם איך מגנים על המדינה, תעזרו לנו. אתם יודעים למה? לא כי אנחנו מדינה רעה, אנחנו מדינה מדהימה ואהובה, מכיוון שהם לא יכולים לדברר את זה יותר מול הצעירים שרואים חקיקה אנטי-דמוקרטית שהולכת ומגיעה לפתחנו שוב ושוב. משום שהם רואים שיטה שבה אנחנו מפלים ומדירים אוכלוסיות מסוימות מאוכלוסיות אחרות. אני לא מדברת על מיעוטים בכלל, אני מדברת על יהודים. מכיוון שהם לא יכולים יותר לתת מענה לציבור הצעיר שלהם, והם לא יודעים מה לעשות אז אתם מחשיכים את החברה פה, בארץ, ואתם צובעים את המדינה בצבעים שגם אחינו היהודים - -
<אורן אסף חזן (הליכוד):>
אני בעד להדליק פרוז'קטורים - -
<רויטל סויד (המחנה הציוני):>
- - לא מסוגלים יותר להגן עליה, והם רוצים להגן. זה נשמע לכם בומבסטי? אבל זה לא. זה מסע שאנחנו חזרנו ממנו רק לפני שבועיים - - 
<אורן אסף חזן (הליכוד):>
- - -

<היו"ר ניסן סלומינסקי:>
אורן די נו, באמת. זה לא יכול להיות. בגלל זה לא תגיע לדיבור אפילו.
<רויטל סויד (המחנה הציוני):>
החוק הזה הוא לא באמת חוק שנועד לקדם שקיפות. הוא חוק שהוא במאה אחוז חוקו פוליטי. הוא חוק שבהמשך למחשכים שאנחנו רוצים להכניס את החברה הישראלית, הוא חוק שיש בו התעמרות, מתן דה-לגיטימציה ובעיקר ניסיון לסתום פיות כי השקיפות שאתם מדברים עליה, בצלאל, קיימת. היא קיימת. תכנסו לרשם העמותות, תראו בדיוק מאיפה מגיעות התרומות. בשביל מה צריך שגם הנציג יבוא ויגיד: אני מקבל תרומה מישות זרה. מה זה מקדם באמת? שקיפות? לא, ממש לא. יש לך את זה היום ברשם העמותות. ואם אתה מקדם שקיפות אמתית, באמת כי אני מאמינה שאתה חושב שמה שאתה עושה זה נכון, למה זה לא מעניין אותך שתהיה גם שקיפות מול תרומות פרטיות? אתה יודע מה? ולו רק לשם מראית העין, לשם הצגת שוויון, לשם הצגת שקיפות אמתית כדי שלא יהיו מצגי שווא. למה אתה לא מכניס גם את זה? אם אתה תכניס גם את זה אנחנו נתמוך בהצעת החוק שלך. למה? מה יש בבסיס הצעת החוק שלך, מה יש בה שהיא אמורה רק לייצג תרומות של מדינות זרות ולא תרומות של אנשים פרטיים זרים? למה? - -
<אורן אסף חזן (הליכוד):>
אני אסביר לך תכף - -
<רויטל סויד (המחנה הציוני):>
- - מכיוון שאני מסתכלת עליך כי אני יודעת שאתה אדם כן במה שאתה מרגיש וחושב. ואתה יכול עכשיו לקבל החלטה שאתה מתקן את זה ומשווה את זה ולא יוצר יותר פילוג בחברה שלך פה, ויותר שיסוי כי תראה לאן אתם מביאים את עם ישראל היושב במדינת ישראל. אתה רוצה שזה מה שיהיה? זה מתאים לך שככה החברה שלנו נראית? זה מה שרצית שיקרה?

ולכן, החוק הזה הוא חוק שאסור שיעבור אלא אם הוא מקבל שוויון כי את הדברים שלכאורה בשמם הוא מגיע, הוא לא באמת מקדם. הוא לא מקדם שקיפות, ההיפך. הוא לא מקדם באמת הצגת מטרות, ההיפך. והוא לא באמת חוק שוויוני והוא איננו חוקתי. תודה.
<היו"ר ניסן סלומינסקי:>
אנחנו לצערנו נצטרך לסיים ב-11 וישנם כאן עוד הרבה נציגים מאד חשובים של הארגונים, שהייתי רוצה מאד לשמוע אותם. אני לא יודע אם חברי הכנסת כולם עוד יספיקו לדבר ואתם תרצו לענות כך שמי שלא יספיק לדבר היום, אנחנו נמשיך את זה בשבוע הבא, ביום רביעי, ואז נמשיך לפי הסדר. כלומר, מי שהיום לא קיבל יהיה הראשון שידבר בפעם הבאה כך שנשתדל מאד לשמוע את כולם. במיוחד אני מבקש מהגופים החיצוניים כי חברי הכנסת נמצאים פה אבל הגופים האחרים שהצטרפו, אני מאד מבקש שמי שלא יספיק אם כנראה לא נספיק, שיבוא בשבוע הבא כי אנחנו מאד חפצים לשמוע את עמדתם בין אם זה תומך ובין אם זה לא תומך כי אנחנו רוצים לשמוע את כל הדעות לפני שנקבל הכרעה.

רק לגבי רויטל – אז מבחינת הדמוקרטיה באמת, שדיברת על מפלגתך, אז השבועיים האחרונים באמת לימדו אותנו איך אתם באמת מייצגים את הדמוקרטיה באופן - - 
<רויטל סויד (המחנה הציוני):>
נכון. לצערי הרב, הדמוקרטיה פועלת אצלנו באופן מאד מאד ברור. לא לצערי הרב הדמוקרטיה, לצערי הרב נקלענו לסיטואציה לא נעימה אבל זה בגלל הדמוקרטיה - -
<ענת ברקו (הליכוד):>
אף מדינה דמוקרטית לא היתה מוכנה שיעשו לה את אותו הדבר. זה הדמוקרטיה.

<אורן אסף חזן (הליכוד):>
- - -

<היו"ר ניסן סלומינסקי:>
די חבר'ה. זה לא נושא, זה היה רק בחינוך. אני חושב שמיקי יתמוך בהערה שלי עכשיו. ענת, כעשיו תורך.

<ענת ברקו (הליכוד):>
יש כאן מונופול על יהדות ארצות-הברית, כולם מבינים בהכל, אף אחד לא מסביר את ישראל, רק הצד השמאלי של המפה. וואו, תגלית מרעישה. בכל מקרה - -
<מיקי רוזנטל (המחנה הציוני):>
- - -

<אוסאמה סעדי (הרשימה המשותפת):>
המחנה הציוני זה צד שמאלי? מה קרה לך ענת?
<ענת ברקו (הליכוד):>
אני חושבת שאם אני אסקור את ההרצאות שאני עשיתי בקמפוסים בארצות-הברית ב-20 השנה האחרונות אז אני לא יודעת מה, כולל ללמד באוניברסיטה אמריקאית אבל יאללה, לא נורא. מה שאנחנו מדברים כאן זה בעצם משחקי ריגול. את אותם דברים שעושים בתוך מדינת ישראל - -
<מיכל רוזין (מרצ):>
נו באמת.

<ענת ברקו (הליכוד):>
- - אף אחת מאותן מדינות שבאות בשם אותו הומניזם וזכויות אדם וכל הדברים האלה, לא היתה מוכנה שאת אותה חתרנות מדינית יעשו אצלה בבית. וזה לא קורה לא בשוויץ ולא בבריטניה ולא בארצות-הברית. כל המקומות הללו שאנחנו שומעים שזה בסך הכל קידום ערכים מסוימים, ואז אפשר ככה להשתמש בחיילים, בחיילים משוחררים, להוציא קצת אינפורמציה מחיילים. המידע עובר צנזורה אבל גם אם הוא עובר צנזורה היכן מאופסן המדע הרגיש הזה? שום דבר, אין מה לדבר. זה מה שמותר פה, אסור בשום מקום אחר.

אני מציעה בכלל לעשות תמונות ראי. המבחן הכי טוב שאני רואה בהרבה מאד דברים זה ממש לקחת ולהטיל את אותה תמונת ראי למקום האחר ולשאול כיצד הם היו נוהגים? והם לא היו נוהגים כך. מדובר בסוכני השפעה, ומדובר בהתערבות של מדינות זרות וחתרנות מדינית כולל גם השפעה על יחסי החוץ של ישראל, גם על דה-לגיטימציה של מדינת ישראל, ואני רואה את זה הרבה מאד באוניברסיטאות אמריקאיות. אני רואה בדיוק מאיפה בא הכסף. בדיוק עכשיו אנחנו חוזרים מהכנס על יהדות ארצות-הברית, שגם משתמשים לעתים בכספים של אנשים שהם רק רצו לתרום למען מדינת ישראל אבל בסוף לוקחים את ה"הלל" באותו קמפוס ועשים כנסים יחד עם כל מיני ארגונים מהסוג הזה נגד מדינת ישראל, ולא היתה כוונה כזאת. ולכן, זו צביעות להגיד שזה דבר שהוא מקובל וזה רק זכויות אדם. ראינו בדיוק, המסכה הוסרה בחודשים האחרונים באותם גופים. אני לא רוצה להכליל את כולם, בטח יש כאלה שיש להם כוונות טובות אבל לפעמים הדרך לגיהינום רצופה בכוונות טובות ולשם הם מובילים אותנו.
ולכן, אנחנו חייבים לקדם חוק שיגן על מדינת ישראל מפני אותם ארגונים, ובאמת הדברים האלה, הכל יהיה שחור ולבן על השולחן. ברור ביותר מי אותם אנשים ומה האינטרסים שלהם – חתרנות מדינית, פגיעה בישראל, דה-לגיטימציה והובלה של דה-לגיטימציה בכל המקומות הללו - -
<אלעזר שטרן (יש עתיד):>
אנשים אמרת? אמרת אנשים?
<מיקי רוזנטל (המחנה הציוני):>
היא אמרה אנשים אבל היא לא התכוונה. היא מתכוונת לארגונים.
<אורן אסף חזן (הליכוד):>
- - -

<ענת ברקו (הליכוד):>
אתה הבנת בדיוק למה התכוונתי, ואני לא הפרעתי לך כשדיברת.

<היו"ר ניסן סלומינסקי:>
הוא לא הפריע, הוא שאל שאלה באמת תמימה הפעם.

<ענת ברקו (הליכוד):>
אלה הדברים. התחושה של הספקנות והצקצקנות הזאת של השמאל היא פשוט כבר באמת - -

<מיכל רוזין (מרצ):>
תגידי, יש סיבה להשפיל? להעליב? באמת.

<ענת ברקו (הליכוד):>
רק אנחנו - - -
<חיים ילין (יש עתיד):>
אם הייתי שומעת את בני בגין - - -
<ענת ברקו (הליכוד):>
אני חזרתי לפני יומיים מארצות-הברית - - -
<מיכל רוזין (מרצ):>
- - - את יכולה להתנגד לנו אבל להאשים אותנו, צדקנות וזה. באמת. אנחנו צודקים פשוט.
<אורן אסף חזן (הליכוד):>
באמת אתם לקחתם בעלות על הכל, לא?

<ענת ברקו (הליכוד):>
- - - במבחן החוק. זה לא חוק ש - - -

<מיכל רוזין (מרצ):>
יש חוק רשם העמותות, את מכירה אותו? הכל מוכר - - -
<ענת ברקו (הליכוד):>
ואז מדינות כמו שוויץ לא יעשו תערוכות של "שוברים שתיקה" או כל מיני דברים כאלה כמו שאנחנו לא - - -
<היו"ר ניסן סלומינסקי:>
ענת, ענת.

<מיכל רוזין (מרצ):>
זה פוגע בדמותה של מדינת ישראל, לא הכיבוש 50 שנה. התערוכות של "שוברים שתיקה". זה פוגע במדינת ישראל ושתדמית שלה. תגידו - - -
<ענת ברקו (הליכוד):>
- - - תפסיקו את הטרור.

<מיכל רוזין (מרצ):>
אם לא יהיה כיבוש, את לא חושבת שצריך לפתור את כל הבעיה ולא - - -
<ענת ברקו (הליכוד):>
חבל על הקול שלי, אני פשוט רצה ל"נשות הדסה" למרות שאני מהימין, אני צריכה לתת להם הרצאה.

<היו"ר ניסן סלומינסקי:>
רבותי, אחרון הדוברים אמר שהוא ייכנס לשתי דקות שנשארו כדי שנוכל להתחיל עם העמותות. אחרון הדוברים, אורן.
<מיכל רוזין (מרצ):>
אנחנו פוגעים בתדמיתה של המדינה ולא הכיבוש. נו, באמת.
<אורן אסף חזן (הליכוד):>
אדוני היושב ראש, רציתי להחמיא לך כי עד לפני רגע זה היה נשמע כל כך פסטורלי הישיבה, שחשבתי שעוד רגע מחזיקים ידיים ושרים "קומביה" ביחד. אני שומע - -
<מיקי רוזנטל (המחנה הציוני):>
תדבר יפה כי אחרת - -
<אורן אסף חזן (הליכוד):>
הנה, הופ, לוקחת את הרגלים ובורחת החוצה כי קשה לשמוע את האמת - -

<מיכל רוזין (מרצ):>
- - - אני לא מוכנה לשבת. ניהלתי את עמותת - - - ולכן אני לא אשב אתך באותו חדר.
<אורן אסף חזן (הליכוד):>
אנשים - - - שאת שוקעת בו, וגם את זה את לא עושה. בואו נעשה סדר בבלגן: אני שומע את הקולות ובינינו, זה נשמע כמו אוי, אוי, אוי, אוי, אוי. בואו ניישר קו – אני מסכים אתם, אני באמת מסכים אתם, אין כלום בחוק הזה. אין בו שום דבר. אם היינו אמיצים מספיק היינו עושים חוק שמעיף את העמותות האלה לקיבינימט. אני אומר לך את זה מהלב, אין להם מקום - -
<דבי גילד-חיו:>
- - -

<רויטל סויד (המחנה הציוני):>
אדוני, עכשיו יש לך מטרת החוק שלא היה מנוסח טוב, יש לך את מטרת החוק - להעיף אותם קיבינימט. תודה אורן, מעריכה את זה. מעריכה את זה מאד.

<אורן אסף חזן (הליכוד):>
אני לפחות אומר את האמת. יש חברי כנסת שקשה להם להתמודד עם האמת אבל אני רוצה להזכיר להם את ההיסטוריה: המנדט על ארץ ישראל נגמר ב-48. נגמר, זה שלנו. עמד בן-גוריון – זה שהם כל כך מתהדרים, כל הפחדנים שברחו מהאמת, חבורה של אנשים קטנים שברחו מהאמת כי הם לא יכולים לספוג אותה. אמר בן-גוריון, אלה שמתהדרים בהמשכיות דרכו, כשהוא הלך והכריז את הכרזת העצמאות על מדינת ישראל - מדינה יהודית. לא ישראלית, לא דמוקרטית, יהודית בראש ובראשונה. אתה יודע למי הוא דיבר, אדוני היושב ראש? הוא לא דיבר לאותם 600,000 שהיו פה בערב קום המדינה. הוא דיבר לכל היהודים מסביב לעולם, שיבינו שזה ביתם ומבטחם של היהודים בכל העולם כאן, בארץ ישראל ולא בשום מקום אחר. וכשאנחנו נמצאים במקום שבו ממשלות, ריבונו של עולם, ממשלות זרות מזרימות מיליארדי דולרים, יורו, לירות סטרלינג ודינרים ירדניים כדי להשפיע פה על סדר היום, זה ניסיון לערער את הריבונות של מדינת ישראל, ולדבר הזה אור לנו לתת יד.

נכון, זכויות אדם זה דבר חשוב. מדהים. הופתעתי לשמוע מאותה עוכרת ישראל, כן, היא עוכרת ישראל, - -

<קריאות:>
לא, לא.

<אורן אסף חזן (הליכוד):>
- - הופתעתי לשמוע את מה שהיא עשתה בעבר ואני מצדיע לה על כך. יש גם דברים טובים שהם עושים - - 

<היו"ר ניסן סלומינסקי:>
אני חייב לסגור את הישיבה.

<אורן אסף חזן (הליכוד):>
- - אבל החבר'ה האלה בשמאל, אחרי שהם לקחו לנו בעלות על הנאורות, הם לקחו בעלות על המוסר, הם לקחו בעלות על הצדק, הם לקחו בעלות על השלום. היום הסתבר שהם גם לקחו בעלות על הקהילות היהודיות שמחוץ לישראל. הכל שלהם. עוד רגע אותנו יסמנו וגם אנחנו נהיה רכוש שלהם.
הגיע הזמן להפסיק עם הצביעות. זה פתטי לעמוד פה ולתקוף את בצלאל ודקה אחרי לחבק אותו. זאת צביעות שעושה נזק למדינת ישראל.
<היו"ר ניסן סלומינסקי:>
אורן תסכם כי אני מוכרח לסגור את הישיבה.

<אורן אסף חזן (הליכוד):>
אני מסכם, אני אשמח להמשיך את דברי גם בישיבה הבאה ואני אגיד את זה בצורה פשוטה: אנחנו, בראש ובראשונה הביקורת שלי אלינו: ממשלת ימין 61, 66, מי יודע אולי פירורי מפלגת העבודה בשביל איזה כיסא גם יצטרפו אלינו אבל אם אנחנו לא ניקח את עצמנו בידיים ונמצא את הדרך הנכונה, חוקתית, אחרי הכל הכנסת זה המקום, זה הבית המחוקק. נכון, עיקרון הפרדת הרשויות כבר הלך לאיבוד, יש פה "בעלבתים" חדשים, הציבור בוחר אחד ואחר משפיע - -

<היו"ר ניסן סלומינסקי:>
אורן, אני מוכרח לסגור את הישיבה.

<אורן אסף חזן (הליכוד):>
- - אני מסכם ואומר: די לפחד לא ממה יאמרו הגויים. הגענו למצב שאנחנו מפחדים ממה יאמרו בגויים ומה יאמרו אנשים פה. אנחנו צריכים לעמוד על שלנו ולהעיף את החבר'ה האלה כי בסופו של יום, ראינו בשנה האחרונה שמרביתם לא עוסקים אפילו בגביית עדויות אלא בריגול לשמו. תודה רבה.
<היו"ר ניסן סלומינסקי:>
תודה רבה. אני נועל את הישיבה ועוד פעם אני פונה: בישיבה הבאה, בעזרת השם, נתחיל ישר עם העמותות, ואני מבקש מכל מי שיש בליבו ורוצה לומר - א. אני מתנצל וב. ואנחנו נשמע אתכם מיד בתחילת הישיבה בשבוע הבא. תודה רבה. הישיבה נעולה.

<הישיבה ננעלה בשעה 11:03.>

